Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 29 Ιουνίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 845/22-6-2020 επίκαιρη ερώτηση του Βουλευτή Β1΄ Βορείου Τομέα Αθηνών της Νέας Δημοκρατίας κ. Δημητρίου Καιρίδη προς τον Υπουργό Περιβάλλοντος και Ενέργειας, με θέμα: «Προώθηση της χρήσης του ποδηλάτου ως εναλλακτικού τρόπου αστικής μετακίνησης και μέσου βελτίωσης της ποιότητας ζωής των πολιτών». 2. Η με αριθμό 827/19-6-2020 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Δεν στηρίζει η ελληνική κυβέρνηση το σχέδιο του Παγκόσμιου Οργανισμού Υγείας (ΠΟΥ) για την καθολική και ισότιμη πρόσβαση στα φάρμακα και εμβόλια κατά του νέου κορωνοϊού». 3. Η με αριθμό 832/19-6-2020 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υγείας, με θέμα: «Ανεπάρκεια διασωστών ΕΚΑΒ στο Κέντρο Υγείας Κασσάνδρας Χαλκιδικής». 4. Η με αριθμό 837/22-6-2020 επίκαιρη ερώτηση του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας, με θέμα: «Να μην απολυθούν ενενήντα εργαζόμενοι του Νοσοκομείου Παίδων «Αγία Σοφία». 5. Η με αριθμό 825/19-6-2020 επίκαιρη ερώτηση του Βουλευτή Β1΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Παιδείας και Θρησκευμάτων, με θέμα: «Κατάργηση των καλλιτεχνικών μαθημάτων από το πρόγραμμα σπουδών της δευτεροβάθμιας εκπαίδευσης». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 846/22-6-2020 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας και άλλων θησαυρών υδάτινου πλούτου της χώρας σε καθεστώς προστασίας». 2. Η με αριθμό 828/19-6-2020 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Τοξικός ο αέρας της Μαγνησίας». 3. Η με αριθμό 835/22-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Να επανέλθουν σε ενιαίους χώρους οι λειτουργίες των κλινικών του Πανεπιστημιακού Γενικού Νοσοκομείου Ηρακλείου (ΠΑΓΝΗ) που διασκορπίστηκαν λόγω κορωνοϊού και να ενισχυθούν με ιατρονοσηλευτικό προσωπικό». 4. Η με αριθμό 839/22-6-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Παιδείας και Θρησκευμάτων, με θέμα: «Την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου (intergrated master)». 5. Η με αριθμό 829/19-6-2020 επίκαιρη ερώτηση της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Υποδομών και Μεταφορών, με θέμα: «Ακύρωση των διοδίων στους ανισόπεδους κόμβους Βαρυμπόμπης και Αγίου Στεφάνου». 6. Η με αριθμό 847 /22-6-2020 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Τηλεθέρμανση Μεγαλόπολης». 7. Η με αριθμό 842/22-6-2020 επίκαιρη ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Άμεση επίλυση των προβλημάτων που αντιμετωπίζουν οι φοιτητές του Πανεπιστημίου Δυτικής Αττικής με την διεξαγωγή της εξεταστικής». 8. Η με αριθμό 831/19-6-2020 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς την Υπουργό Πολιτισμού και Αθλητισμού, με θέμα: «Στον αέρα το πρόγραμμα «Ελευσίνα Πολιτιστική Πρωτεύουσα 2021». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 26 Ιουνίου 2020 ότι οι επίκαιρες ερωτήσεις που θα συζητηθούν είναι οι εξής: Οι υπ' αριθμόν 6203/5-5-2020 και 6231/6-5-2020 ερωτήσεις κατ' άρθρον 130 παράγραφος 5 του Κανονισμού της Βουλής, θα απαντηθούν από τον Υπουργό Εργασίας και Κοινωνικών Υποθέσεων κ. Ιωάννη Βρούτση. Οι υπ' αριθμόν 838/22-6-2020 και 841/22-6-2020 επίκαιρες ερωτήσεις θα απαντηθούν από τον Υφυπουργό Οικονομικών κ. Απόστολο Βεσυρόπουλο. Η υπ' αριθμόν 844/22-6-2020 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ελευθέριο Οικονόμου. Η υπ' αριθμόν 6137/4-5-2020 ερώτηση κατ' άρθρον 130 παράγραφος 5 του Κανονισμού της Βουλής θα απαντηθεί από την Υφυπουργό Εργασίας και Κοινωνικών Υποθέσεων, κ. Δόμνα - Μαρία Μιχαηλίδου. Η υπ' αριθμόν 6146/4-5-2020 ερώτηση κατ' άρθρον 130 παράγραφος 5 του Κανονισμού της Βουλής θα απαντηθεί από τον Υφυπουργό Υποδομών και Μεταφορών κ. Ιωάννη Κεφαλογιάννη. Και τέλος, η υπ' αριθμόν 848/22-6-2020 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Στυλιανό Πέτσα. Δεν θα συζητηθούν λόγω κωλύματος των Βουλευτών οι εξής επίκαιρες ερωτήσεις: Η με αριθμό 840/22-6-2020 επίκαιρη ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ. Γιάννη Δελή. Δεύτερον, η με αριθμό 5580/7-4-2020 ερώτηση του κ. Γιάννη Δελή προς τον Υπουργό Εργασίας και Κοινωνικών Υποθέσεων. Και τρίτον, η με αριθμό 843/22-6-2020 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υποδομών και Μεταφορών. Και κατόπιν συνεννόησης, δεν θα συζητηθεί η με αριθμό 830/19-6-2020 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Προστασίας του Πολίτη. Αυτές οι ερωτήσεις ή θα επαναπροσδιοριστούν ή δεν θα συζητηθούν. Ξεκινάμε, λοιπόν, με την πρώτη ερώτηση στην οποία θα απαντήσει ο Υφυπουργός στον Πρωθυπουργό κ. Στυλιανός Πέτσας. Είναι η με αριθμό 848/22-6-2020 τέταρτη επίκαιρη ερώτηση δευτέρου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υφυπουργό στον Πρωθυπουργό κ. Στυλιανό Πέτσα, με θέμα: «Διακοπή της εκπομπής της κ. Μπούρα στην ΕΡΤ». Ορίστε, κύριε Κωνσταντινόπουλε, έχετε τον λόγο για δύο λεπτά.
Κύριε Υπουργέ, θα μπω στο θέμα, γιατί νομίζω ότι το γνωρίζετε, παρ' όλο που σήμερα θα ήταν μια ευκαιρία να μιλήσουμε για τρία θέματα: Θα ήταν μια ευκαιρία να έχετε φέρει τη λίστα, να την καταθέσετε στη Βουλή. Το δεύτερο θα ήταν να μιλήσουμε για το πώς συμπεριφέρεται η ΕΡΤ στα κόμματα. Δυστυχώς θα επανέλθουμε ως Κοινοβουλευτική Ομάδα και θα έρθουμε να σας δούμε. Και το τρίτο είναι για την κ. Μπούρα, το οποίο έχει πάρα πολύ μεγάλη σχέση. Μπαίνω απευθείας στο θέμα για να μην κρυβόμαστε. Η κ. Μπούρα ήταν και είναι μία δημοσιογράφος που λειτουργεί εδώ και πολλά χρόνια στην ΕΡΤ και σήμερα δεν εκφράζω απλά την παράταξή μου. Ήρθα εδώ, γιατί για την κ. Μπούρα μιλάνε οι Ευρωβουλευτές του KKE, του ΣΥΡΙΖΑ, του Κινήματος Αλλαγής και η ΕΣΗΕΑ και πολλοί Ευρωβουλευτές της Νέας Δημοκρατίας, οι οποίοι καταλαβαίνετε ότι δεν έγραψαν επιστολή για ευνόητους λόγους. Κι ενώ η εκπομπή αυτή λειτουργούσε τον τελευταίο καιρό, αντιδημοκρατικά ουσιαστικά, η διοίκηση της ΕΡΤ, με αφορμή την υπόθεση του κορωνοϊού έκοψε την εκπομπή. Κι ενώ έλεγε ότι δεν υπάρχει μακροπρόθεσμα η δυνατότητα να δημιουργήσει άλλη, έφερε άλλους. Κοιτάξτε, δεν έχει ξαναγίνει να κοπεί εκπομπή με αυτή τη διαδικασία. Αυτά τα έκανε η προηγούμενη διοίκηση του ΣΥΡΙΖΑ και λέγαμε ότι θα έρθει τώρα μια άλλη κυβέρνηση να συμπεριφερθεί διαφορετικά. Δεν μπορεί ο κ. Ζούλιας και ο κ. Καφαράκης - αν το λέω καλά, έχει ενδιαφέρον το όνομα αυτό - να συμπεριφέρονται με αυτόν τον τρόπο. Απαράδεκτο. Κύριε Υπουργέ, τι δεν έκανε καλά η κ. Μπούρα; Αφού υπάρχουν όλες αυτές οι διαδικασίες. Δεν έκανε καλά τη δουλειά της; Ήρθε η νέα εκπομπή και έσκισε στα νούμερα; Γιατί εγώ έχω τα νούμερα της νέας εκπομπής. Τι ήρθε; Τι έγινε; Γιατί έγινε αυτό; Έγινε γιατί ήταν υποψήφια στην Ευρωβουλή; Μα, υπάρχουν τόσοι υποψήφιοι Βουλευτές που έχουν εκπομπές στην ΕΡΤ. Εκφράζοντας, σας λέω, το σύνολο της παράταξής μου αλλά και όχι μόνο, ζητούμε, κύριε Υπουργέ, εσείς - εσείς, γιατί την διοίκηση της ΕΡΤ δεν την βλέπω να ενδιαφέρεται, έχει άλλες σκοπιμότητες νομίζω και άλλα προσωπικά ζητήματα - να παρέμβετε για να αποκατασταθεί η δικαιοσύνη. Ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κατά τη συζήτηση των προγραμματικών δηλώσεων της Κυβέρνησης δήλωσα σε αυτή εδώ την Αίθουσα ότι ένας από τους κυβερνητικούς στόχους, αναφορικά με τα θέματα του χαρτοφυλακίου μου, είναι η αποκατάσταση της εμπιστοσύνης και η θωράκιση της ανεξαρτησίας της δημόσιας τηλεόρασης, πάντα με σεβασμό στα χρήματα των φορολογουμένων, η εξασφάλιση του πλουραλισμού και της ποιότητας του προγράμματός της. Στο πλαίσιο αυτό, η διοίκηση της ΕΡΤ διαμορφώνει το τηλεοπτικό πρόγραμμα κατά τον βέλτιστο τρόπο, αξιοποιώντας το σύνολο του ανθρώπινου δυναμικού που διαθέτει, καθώς και το δημοσιογραφικό επιτελείο της, καθώς και το πλούσιο υλικό που έχει στη διάθεσή της, με τη συνεργασία της με την EBU και τον φορέα Europe by Satellite. Με τη με αριθμό 611/17-1-2020 απόφαση του Γενικού Διευθυντή Ενημέρωσης, η οποία έχει αναρτηθεί στη «ΔΙΑΥΓΕΙΑ», είχε εγκριθεί εσωτερική παραγωγή εννέα επεισοδίων με τίτλο «Europe», που επρόκειτο να πραγματοποιηθούν κατά το χρονικό διάστημα από 18-1-2020 έως και 14-3-2020, όπως και πράγματι έγινε. Αναφέρομαι στην εκπομπή, στο πλαίσιο της οποίας η δημοσιογράφος της ΕΡΤ κ. Ευαγγελία Μπούρα φιλοξενούσε καλεσμένους από τους οποίους έπαιρνε συνεντεύξεις για ευρωπαϊκά ζητήματα. Σύμφωνα με την ενημέρωση που έχω, όταν ολοκληρώθηκαν τα εγκεκριμένα κατά τα ανωτέρω επεισόδια και λαμβάνοντας υπ' όψιν την εμπειρία της στο αντικείμενο των ευρωπαϊκών θεμάτων, έγινε πρόταση στην κ. Μπούρα για δύο πράγματα: Πρώτον, να συμμετάσχει σε νέα εκπομπή με τίτλο «Συμβαίνει στην Ευρώπη», καλύπτοντας το τμήμα των συνεντεύξεων με Ευρωβουλευτές, όπως και στην προηγούμενη εκπομπή «Europe» και, δεύτερον, να συμμετάσχει στα δελτία ειδήσεων για τον σχολιασμό των μείζονος σημασίας ευρωπαϊκών θεμάτων. Εν προκειμένω και σύμφωνα με τη σχετική ενημέρωση από την αρμόδια Γενική Διεύθυνση Ενημέρωσης της ΕΡΤ, είχε σχεδιαστεί η παραγωγή ενημερωτικής εκπομπής με τον τίτλο «Συμβαίνει στην Ευρώπη», που θα μεταφέρει άμεσα και έγκυρα όλες τις εξελίξεις από την Ευρώπη. Η εκπομπή δεν περιορίζεται αποκλειστικά σε συνεντεύξεις στο στούντιο αλλά περιλαμβάνει και ρεπορτάζ, καθώς και απευθείας συνδέσεις ανταποκριτών, που μόνο η ΕΡΤ διαθέτει, σε πλείστες ευρωπαϊκές πόλεις που βρίσκονται φυσικά στο επίκεντρο των γεγονότων. Το πρώτο επεισόδιο της εκπομπής «Συμβαίνει στην Ευρώπη» προβλήθηκε το προηγούμενο Σάββατο, 20 Ιουνίου, δηλαδή την επομένη της Συνόδου Κορυφής του Ευρωπαϊκού Συμβουλίου, που πραγματοποιήθηκε μέσω τηλεδιάσκεψης και στην οποία οι ηγέτες της Ευρωπαϊκής Ένωσης συζήτησαν το θέμα του Ταμείου Ανάκαμψης για την αντιμετώπιση του κορωνοϊού και τον νέο μακροπρόθεσμο προϋπολογισμό της Ευρωπαϊκής Ένωσης, ενώ συνέχισαν τις εργασίες για τις σχέσεις Ευρωπαϊκής Ένωσης - Ηνωμένου Βασιλείου και την εφαρμογή των Συμφωνιών του Μινσκ. Η εκπομπή περιείχε βίντεο σε απευθείας συνδέσεις με Βρυξέλλες, Στρασβούργο, Χάγη, Βερολίνο, Παρίσι, ενώ στο στούντιο συμμετείχαν εμπειρογνώμονες και Ευρωβουλευτές. Επαναλαμβάνω ότι είχε ζητηθεί από την κ. Μπούρα να συμμετάσχει σε αυτή την εκπομπή και από την ενημέρωση που έχω λάβει από την ΕΡΤ, δεν έχει ανταποκριθεί, τουλάχιστον όχι ακόμη. Δεν αντιλαμβάνομαι, λοιπόν, πώς μπορεί να θεωρήσει κανείς ότι αδικήθηκε η κ. Μπούρα, τη στιγμή που, όπως προανέφερα, η ΕΡΤ της έχει προτείνει να συμμετάσχει στο νέο πρόγραμμα. Νομίζω, κύριε Κωνσταντινόπουλε, κυρίες και κύριοι Βουλευτές, ότι μπορούμε να συμφωνήσουμε στο γεγονός πως η επιλογή των παρουσιαστών εκπομπών δεν πρέπει να γίνεται με κριτήριο την πολιτική τους τοποθέτηση. Η διοίκηση της ΕΡΤ σχεδιάζει το πρόγραμμα προκειμένου η ΕΡΤ να εξυπηρετεί κατά τον καλύτερο τρόπο τον σκοπό της, δηλαδή την παροχή δημόσιας ραδιοτηλεοπτικής υπηρεσίας, τη συμβολή στην ενημέρωση, μόρφωση και ψυχαγωγία του ελληνικού λαού, καταρτίζοντας και εκπέμποντας το ραδιοτηλεοπτικό και διαδικτυακό της περιεχόμενο διεπόμενη μόνο από τις σχετικές διατάξεις του Συντάγματος και της κείμενης νομοθεσίας. Ευχαριστώ, κύριε Πρόεδρε.
Ευχαριστώ, κύριε Υπουργέ. Κύριε Κωνσταντινόπουλε, έχετε τον λόγο για τρία λεπτά.
Κύριε Υπουργέ, θα συμφωνήσω απόλυτα ότι δεν μπορεί στη ΕΡΤ να επιλέγουμε ανάλογα με τις κομματικές διαθέσεις και επιλογές του καθενός, ούτε το αντίστροφο βέβαια, δηλαδή να κόβουμε αυτούς που έχουν διαφορετική κομματική επιλογή. Γιατί αυτό συνέβη εδώ πέρα. Κοιτάξτε, κύριε Υπουργέ, δεν ήθελα να μπω σε αυτό, αλλά επειδή είπατε «με βάση την ενημέρωσή σας», θέλετε να διαβάσω μήνυμα του γενικού διευθυντή, να δούμε τι είναι αυτή ενημέρωση; Λέει το μήνυμα: «Εύα, καλημέρα. Μίλησα με τον τάδε και μου εξήγησε ότι βραχυπρόθεσμα» - αυτό είναι 15 Μαΐου - «σχεδιάζει ειδική εκπομπή για το Ευρωπαϊκό Κοινοβούλιο». Και μετά από ένα εικοσαήμερο βγήκε η εκπομπή; Θέλετε να σας το δώσω; Είναι διοίκηση της ΕΡΤ αυτή; Είναι διοίκηση με βάση αυτά που είπατε εσείς; Όχι, κύριε Υπουργέ. Λυπάμαι που σας το λέω, όχι. Και σας το λέω εγώ, που γνωρίζετε την πορεία μου και όλη αυτή τη διαδικασία. Δεν μπορεί να το κάνει αυτό. Κορόιδευε η διοίκηση της ΕΡΤ και συμπεριφέρθηκε απέναντι στην κ. Μπούρα με μίσος. Μάλιστα θα σας το πω, γιατί πρέπει να έχετε ολοκληρωμένη εικόνα - και αναλαμβάνω την ευθύνη. Ο κ. Καφαράκης απέναντι στην κ. Μπούρα συμπεριφέρθηκε και με ανάρμοστο τρόπο, επιθετικό. Λέτε «βάσει της ενημέρωσης» και πολύ καλά κάνατε, αλλά δεν μπορεί να σας λέει ότι είχε συνεννοηθεί, όταν μήνυμα διευθύνοντος συμβούλου λέει στις 15 Μαΐου «βραχυπρόθεσμα» και μετά από είκοσι ημέρες βγαίνει η εκπομπή. Μα, πώς γίνεται αυτό; Αρχίσαμε τα παλιά; Πώς γίνεται; Και θέλετε να σας πω; Βεβαίως, υπάρχει ένα θέμα. Πέντε υποψήφιοι άλλου κόμματος έχουν εκπομπές, ένας υποψήφιος κόπηκε. Δεν υπάρχει άλλη εκπομπή που να κόπηκε εν μέσω όλης αυτής της διαδικασίας, κύριε Υπουργέ. Είναι η μόνη εκπομπή που κόπηκε. Θα περίμενα να πάει τον Σεπτέμβριο. Θα περίμενα να μη λέει κάποιος καλά λόγια, Ευρωβουλευτές του ΚΚΕ, του ΣΥΡΙΖΑ, του Κινήματος Αλλαγής, η ΕΣΗΕΑ. Μιλήστε με τους δικούς σας Ευρωβουλευτές. Μα πώς γίνεται αυτή η διοίκηση της ΕΡΤ να συμπεριφέρεται με αυτόν τον τρόπο; Εσείς θα αναλάβετε την ευθύνη για τον κ. Καφαράκη; Ε, όχι. Πιστεύω ότι δεν πρέπει να γίνει, κύριε Υπουργέ. Με τον τρόπο που συμπεριφέρεσαι σε κάποιον, μπορείς να τον διώξεις, να τον απαξιώσεις, να τον κάνεις όχι από δήμαρχο κλητήρα, αλλά να του συμπεριφερθείς με τέτοιον τρόπο, που να μην μπορεί να καθίσει στο ίδιο τραπέζι. Εσείς, κύριε Υπουργέ, πρέπει να μην επιτρέψετε να συμβεί αυτό. Σας καλώ να ζητήσετε από τη διοίκηση της ΕΡΤ να βρει λύση με βάση τα δεδομένα και όχι με βάση τις προσωπικές ή τις πολιτικές εκτιμήσεις του καθενός. Βεβαίως, χωρίς πολιτικές εκτιμήσεις. Σας ζητώ να αλλάξετε τα δεδομένα. Σας ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Η διοίκηση της ΕΡΤ θα λειτουργεί με ανεξαρτησία, θα διαμορφώνει το πρόγραμμά της με βάση και τις προγραμματικές δηλώσεις που έχουμε κάνει εδώ στη Βουλή και με βάση τη συζήτηση που είχαμε κατά την τοποθέτηση της νέας διοίκησης στην αρμόδια επιτροπή της Βουλής. Επομένως δεν είναι δική μου δουλειά να διαμορφώνω το πρόγραμμα της ΕΡΤ αλλά της διοίκησής της, η οποία κρίνεται με βάση το πλάνο το οποίο έχει καταθέσει και με τους στόχους και τα αποτελέσματα τα οποία φέρνει. Όσο αφορά την κ. Μπούρα, δεν αντιλαμβάνομαι γιατί θα πρέπει ο οποιοσδήποτε έχει μια εκπομπή, αυτή την εκπομπή να την έχει ισόβια. Αυτό το κρίνει η διοίκηση της ΕΡΤ και εν προκειμένω και σε οποιοδήποτε άλλο κανάλι. Νομίζω πως όλοι καταλαβαίνουν ότι η διοίκηση κρίνει ποια εκπομπή εντάσσεται στο πρόγραμμά της με βάση τον σχεδιασμό της και κρίνεται φυσικά, όπως είπα και πριν, με βάση το αποτέλεσμα. Καθόσον γνωρίζω η κ. Μπούρα έχει προσληφθεί από την 1η Νοεμβρίου 2006 ως δημοσιογράφος στην ΕΡΤ και συνεχίζει χωρίς να έχει υποστεί καμμία αλλοίωση και καμμία αλλαγή η σύμβασή της. Επίσης, δεν ανατρέπονται οι όροι της σύμβασης εφόσον ολοκληρώθηκαν τα επεισόδια της συγκεκριμένης εκπομπής, όπως σας είπα. Άλλαξε ο σχεδιασμός του προγράμματος, προτάθηκε στην κ. Μπούρα να συμμετάσχει και δεν έχει ανταποκριθεί ακόμη. Επομένως θα περιμένουμε να δούμε πώς θα εξελιχθεί η ανταπόκριση της κ. Μπούρα στην πρόταση αυτή και από κει και πέρα η ΕΡΤ καθορίζει τον προγραμματισμό των εκπομπών της. Σας ευχαριστώ, κύριε Πρόεδρε.
Ευχαριστώ κι εγώ, κύριε Υπουργέ και τον κ. Κωνσταντινόπουλο. Προχωράμε τώρα στη συζήτηση της πρώτης με αριθμό 844/22-6-2020 επίκαιρης ερώτησης δευτέρου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Προστασίας του Πολίτη με θέμα: «Εκτεταμένη και αδικαιολόγητη αστυνομική βία στη συγκέντρωση διαμαρτυρίας για την αέρια ρύπανση στον Βόλο». Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου. Κύριε Μεϊκόπουλε, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, το Σάββατο 13-6-2020 χιλιάδες πολίτες όλων των ηλικιών, μεταξύ των οποίων οικογένειες με παιδιά και ηλικιωμένοι άνθρωποι από τον Βόλο κυρίως, αλλά και από άλλες πόλεις της Ελλάδας, συμμετείχαν σε συγκέντρωση διαμαρτυρίας κατά της καύσης σκουπιδιών από την «ΑΓΕΤ - LAFARGE» και κατά της δημιουργίας εργοστασίου SRF από τον Δήμο Βόλου. Η πορεία προς το εργοστάσιο της ΑΓΕΤ ήταν ειρηνική με συνθήματα κατά της καύσης, συμβολική τοποθέτηση πανό και μικροφωνική διαμαρτυρία. Αυτό το ειρηνικό και ήπιο κλίμα της διαμαρτυρίας αμαύρωσε ένας ιδιότυπος υπερβάλλων ζήλος των αστυνομικών της ΕΛ.ΑΣ. έξω από το εργοστάσιο, όπου παραταγμένοι σε διμοιρίες και από τις δύο πλευρές πραγματοποίησαν εκτεταμένη χρήση χημικών και ωθώντας εγκλώβισαν τον κόσμο στην κοντινή μικρή παραλία. Στο ασφυκτικό αυτό κλίμα έντασης και πανικού, οι διμοιρίες των ΜΑΤ αδιακρίτως κυνήγησαν, ξυλοκόπησαν και προχώρησαν σε συλλήψεις, με αρκετούς να καταλήγουν στο νοσοκομείο και αρκετούς να προσάγονται. Ενδεικτικά, γονείς έτρεχαν να διαφύγουν και να προστατεύσουν τα τρομαγμένα τους παιδιά που χάνονταν μέσα στο σύννεφο χημικών. Στη συνέχεια, οι διμοιρίες επιτέθηκαν σε κόσμο που επέστρεφε στην πόλη με φωτοβολίδες κρότου - λάμψης και επιδόθηκαν σε ένα νέο κυνηγητό μέσα στους δρόμους της πόλης. Την ίδια μέρα το βράδυ μικρό πλήθος ατόμων συγκεντρώθηκε έξω από την Αστυνομική Διεύθυνση Μαγνησίας για να καταγγείλει ακριβώς αυτά τα περιστατικά και να ζητήσει να αφεθούν ελεύθεροι οι προσαχθέντες. Συνεχίστηκε κι εκεί το ρεσιτάλ αυτής της βιαιότητας με πρόφαση ότι εμποδίζουν την είσοδο στο αστυνομικό κτήριο. Μάλιστα για να καταλάβετε το παράλογο του σκηνικού που είχε στηθεί, περαστικός πήγαινε προς το αυτοκίνητό του, κάτοικος της συγκεκριμένης περιοχής, επειδή απλά ρώτησε τι συνέβη, δέχτηκε και φραστική επίθεση αλλά και ξυλοκοπήθηκε, σπάζοντας άνδρας της διμοιρίας των ΜΑΤ την ασπίδα πάνω του. Το ίδιο ακριβώς σκηνικό αυθαιρεσίας επαναλήφθηκε και την επόμενη ημέρα έξω από τα δικαστήρια του Βόλου, όπου πριν καν προκληθούν τα επεισόδια, νεαρός άνθρωπος ξυλοκοπήθηκε από τις αστυνομικές δυνάμεις. Βάση των περιστατικών που σας αναφέρω, κύριε Υπουργέ, διαμορφώνονται τρία απλά ερωτήματα. Το πρώτο είναι: Είχαν λάβει οι αστυνομικές δυνάμεις σχετικές εντολές για τέτοια εκτεταμένη χρήση χημικών και τέτοια βία, προκειμένου να κατασταλεί αυτή η συγκέντρωση διαμαρτυρίας; Έχει διαταχθεί ΕΔΕ, κύριε Υπουργέ; Και αν ναι, να ξέρουμε και αν θα γνωρίσουμε ποτέ τα πορίσματα της. Και ένα απλό ερώτημα: Υπάρχουν κάποια μέτρα, υπάρχει κάποια βούληση από το Υπουργείο Προστασίας του Πολίτη να μην επαναληφθούν συγκεκριμένα σκηνικά και γεγονότα, τα οποία δεν τιμούν ούτε το Υπουργείο Προστασίας του Πολίτη αλλά ούτε την ίδια την Ελληνική Αστυνομία;
Κύριε Υπουργέ, έχετε τον λόγο.
Κύριε Πρόεδρε, κύριοι Βουλευτές, πρωταρχική επιδίωξη όσων συμμετέχουμε στον δημόσιο διάλογο θα πρέπει να είναι η ενδελεχής διερεύνηση γεγονότων και στοιχείων, ώστε να αποκτήσουμε μία σφαιρική εικόνα προτού προβούμε στην όποια δημόσια τοποθέτησή μας. Η επιδίωξη αυτή θα πρέπει να συνοδεύει κάθε υπεύθυνη δημόσια παρέμβαση, που αποσκοπεί να διερευνήσει ενέργειες ή τυχόν παραλείψεις των οργάνων της πολιτείας με μοναδικό γνώμονα την πλήρη και αντικειμενική πληροφόρηση των πολιτών. Χρέος όλων μας είναι να υπηρετούμε την αλήθεια, καθ' ότι πράττοντάς το θωρακίζουμε την κοινωνική ειρήνη και τη δημοκρατία. Ας έρθουμε, λοιπόν, σε μια σύντομη και ακριβή αποτύπωση όσων συνέβησαν το Σάββατο 13 Ιουνίου - απογευματινές ώρες - στον Βόλο. Έξω από το Γενικό Νοσοκομείο Βόλου συγκεντρώθηκαν τετρακόσια περίπου άτομα με στόχο την πραγματοποίηση πορείας διαμαρτυρίας προς το εργοστάσιο «LAFARGE», το παλιό της ΑΓΕΤ, στην Αγριά Βόλου ενάντια στην καύση RTF, SRF και άλλων καυσίμων απορριμμάτων, ενάντια στη δημιουργία μονάδας παραγωγής SRF, αλλά και ενάντια συνολικά στη συνολική πολιτική της τοπικής δημοτικής αρχής. Λίγη ώρα αργότερα εκατόν πενήντα περίπου άτομα του αναρχικού - αντιεξουσιαστικού χώρου με καλυμμένα χαρακτηριστικά αποσπάστηκαν από την πορεία των χιλίων και πλέον ατόμων και απρόκλητα επιτέθηκαν με μπογιές και πέτρες στις δυνάμεις της Ελληνικής Αστυνομίας. Δέκα εξ αυτών, στην προσπάθειά τους να μπουν στο εργοστάσιο, τραυμάτισαν με ρόπαλο στο κεφάλι τον διευθυντή της Διεύθυνσης Αστυνομίας Μαγνησίας, τον δεύτερο υποδιευθυντή στην παλάμη, καθώς και έναν ακόμη αρχιφύλακα στο πρόσωπο. Προφανώς, μπροστά σε αυτή την κατάσταση επενέβησαν διμοιρίες υποστήριξης για να αποκατασταθεί η τάξη. Γύρω στις εννέα το βράδυ και ενώ οι διαμαρτυρόμενοι είχαν απομακρυνθεί, οι δυνάμεις της Ελληνικής Αστυνομίας δέχτηκαν εκ νέου αντίστοιχη επίθεση από την προαναφερθείσα ομάδα εξτρεμιστών, συνέπεια της οποίας ήταν να αναγκαστούν να κάνουν χρήση χημικών μέσων, πάντοτε στο πλαίσιο της συνετούς και ορθολογικής διαχείρισης της υφιστάμενης κατάστασης. Προσήχθησαν εννιά άτομα, συνελήφθησαν δύο, ενώ αναζητήθηκε και ένα ακόμη άτομο, καθώς η σύλληψή του δεν κατέστη εφικτή εκείνη την ώρα. Η παραβατική συμπεριφορά του μπλοκ των προαναφερθέντων ατόμων συνεχίστηκε ως αργά το βράδυ με εκ νέου συγκέντρωση συμπαράστασης στους προσαχθέντες και συλληφθέντες έξω από το Μέγαρο της Διεύθυνσης Αστυνομίας Μαγνησίας, εν όψει προσαγωγής του ενός εξ αυτών ενώπιον του Εισαγγελέα Πρωτοδικών Βόλου την επόμενη ημέρα. Την Κυριακή 14 Ιουνίου, ομάδα τριάντα ατόμων είχε συγκεντρωθεί στο Δικαστικό Μέγαρο Βόλου ως ένδειξη συμπαράστασης. Ένας εξ αυτών προσέγγισε τους αστυνομικούς, απαιτώντας βίαια την απελευθέρωση του κρατουμένου. Η βίαιη και απειλητική συμπεριφορά του οδήγησε τους αστυνομικούς να τον προσαγάγουν, ενώ λίγο αργότερα αφέθηκε ελεύθερος. Καταλήγοντας, θέλω να υπογραμμίσω εμφατικά ότι έως και τις 19 Ιουνίου ουδεμία περίπτωση τραυματισμού πολίτη αναφέρθηκε στις οικείες υπηρεσίες της Ελληνικής Αστυνομίας, στο Γενικό Νοσοκομείο Βόλου ή στο ΕΚΑΒ. Αντίθετα, πέντε αστυνομικοί τραυματίστηκαν, δύο εκ των οποίων νοσηλεύτηκαν ως αποτέλεσμα των προαναφερθέντων επεισοδίων. Η Εισαγγελία Πρωτοδικών Βόλου διέταξε τη διενέργεια προκαταρκτικής εξέτασης από την Υποδιεύθυνση Ασφαλείας Βόλου για περαιτέρω διερεύνηση τυχόν αξιόποινων πράξεων ή ύπαρξης αποδεικτικού υλικού, ενώ παράλληλα έχει διαταχθεί και προκαταρκτική διοικητική εξέταση, σχετικά με τους τραυματισμούς των αστυνομικών και τα εν γένει επεισόδια. Ευχαριστώ.
Ορίστε, κύριε Μεϊκόπουλε, έχετε τον λόγο για τρία λεπτά.
Ευχαριστώ πολύ. Κύριε Υπουργέ, μου διαβάσατε μία αναφορά η οποία βρίθει ανακριβειών. Κατ' αρχάς να σας ενημερώσω, διότι παρευρισκόμουν και ο ίδιος στην ειρηνική - επαναλαμβάνω - συγκέντρωση ανθρώπων, ότι δεν ήταν τετρακόσιοι πενήντα άνθρωποι έξω από το Νοσοκομείο του Βόλου, ήταν περίπου τρεις χιλιάδες άνθρωποι όλων των ηλικιών και όλων των πολιτικών αποχρώσεων. Και αυτό το τονίζω, για να μη νομίζετε ότι ήταν κάποια υποκινούμενη διαμαρτυρία η οποία είχε έντονα κομματικά χαρακτηριστικά. Το δεύτερο - για να σας προλάβω - είναι ότι εμείς απέναντι στο δόγμα «νόμος και τάξη» αντιπαραβάλλουμε ένα πολύ απλό σχήμα, πιστεύουμε στον άρρηκτο δεσμό της ασφάλειας με την κοινωνική ειρήνη. Και η κοινωνική ειρήνη, κύριε Οικονόμου, δεν διασφαλίζεται όταν δεν μπορείς να απομονώσεις ως αστυνομική δύναμη, ως ΜΑΤ, μία μικρή ομάδα ανθρώπων - δέκα, δεκαπέντε στον αριθμό, δεν ήταν περισσότεροι, κύριε Υπουργέ - και αντιθέτως προβαίνεις σε εκτεταμένη ρίψη χημικών και χειροβομβίδων κρότου λάμψης μέσα στον βασικό κορμό της πορείας, όπου - επαναλαμβάνω - υπήρχαν δύο χιλιάδες άνθρωποι περίπου όλων των ηλικιών, ηλικιωμένοι οι οποίοι είχαν εγκλωβιστεί στην παραλία. Κύριε Οικονόμου, δεν έχετε δει μέχρι στιγμής το βίντεο με την ηλικιωμένη γυναίκα η οποία ψάχνει τα παιδιά της μέσα στο πλήθος των χημικών; Τι έριξαν οι αστυνομικές δυνάμεις, κύριε Οικονόμου; Πούδρα έριξαν στους διαδηλωτές; Χημικά έριξαν. Η Ελληνική Αστυνομία, δηλαδή, το 2020 δεν έχει την επιχειρησιακή δυνατότητα, την επιχειρησιακή ωριμότητα να απομονώσει τα δεκαπέντε άτομα τα οποία προκαλούν κάθε φορά τα επεισόδια; Προφανώς και καταδικάζουμε και τον τραυματισμό των αστυνομικών και του κυρίου αστυνομικού διευθυντή. Όμως, εκεί είναι η ουσία; Η ουσία, κύριε Οικονόμου, είναι ότι τρεις χιλιάδες άνθρωποι διαλύθηκαν, επειδή δέκα, δεκαπέντε άτομα δεν μπόρεσαν να απομονωθούν από την ίδια την Ελληνική Αστυνομία. Ξέρετε ποιο είναι το δεύτερο ειρωνικό, κύριε Οικονόμου; Πολλοί αστυνομικοί στον Βόλο ζουν οι ίδιοι τις συνέπειες από την καύση των εναλλακτικών καυσίμων, αλλά και από την ενδεχόμενη κατασκευή εργοστασίου CRF. Αυτοί οι ίδιοι άνθρωποι που δουλεύουν για την Ελληνική Αστυνομία, έχουν υποστεί μέχρι και σήμερα τις συνέπειες της αέριας ρύπανσης στην περιοχή και έχουν την ίδια ακριβώς αγωνία. Και σε μία τέτοια συγκέντρωση που ο κόσμος διεκδίκησε το δικαίωμά του να αναπνέει καθαρό αέρα, ο ίδιος αυτός κόσμος πνίγηκε στα χημικά. Εσείς, κύριε Οικονόμου, τι πιστεύετε; Περιποιεί τιμή για την Ελληνική Αστυνομία αλλά και για τη συντεταγμένη ευνομούμενη πολιτεία, να σέρνεται νεαρός πολίτης έξω τα από τα δικαστήρια στην πλατεία Ελευθερίας, να ξυλοκοπείται, να τον πηγαίνουν μετά στο τμήμα, στην αστυνομική διεύθυνση και να του κάνουν και βασανιστήρια; Δεν του έδιναν να πιει νερό ούτε σταγόνα. Αυτά καταγγέλλει και ο ίδιος αλλά και οι γονείς αυτού του ανθρώπου. Τρίτον, περιποιεί τιμή στην Ελληνική Αστυνομία αλλά και στην ευνομούμενη πολιτεία, να ξυλοκοπείται περαστικός έξω από την αστυνομική διεύθυνση, επειδή απλά ρώτησε «τι συμβαίνει εδώ, ρε παιδιά;»; Ο Νίκος ο Χατζηαντωνίου από τη Νέα Ιωνία είχε το αυτοκίνητό του παρκαρισμένο λίγο παραπάνω και ξυλοκοπήθηκε, επειδή απλά ρώτησε τι συμβαίνει. Μάλιστα του απάντησαν ότι η περιέργεια σκότωσε τη γάτα. Αυτά τα περιστατικά, κύριε Οικονόμου, δείχνουν ευνομούμενη και συντεταγμένη πολιτεία; Και εγώ σας ρωτάω ανθρώπινα: Εσείς τι γνώμη έχετε για τον επιχειρησιακό σχεδιασμό αλλά και για τη συμπεριφορά των αστυνομικών δυνάμεων σε όλες αυτές τις περιπτώσεις που σας ανέφερα; Επιπλέον, πάλι ανθρώπινα σας ρωτάω: Ποιος είναι ο συνταγματικός ρόλος της Αστυνομίας; Να προστατεύει τον πολίτη ή την κάθε βιομηχανία, κύριε Οικονόμου; Και γι' αυτά τα περιστατικά που σας αναφέρω, έρχεστε και μας λέτε σήμερα εδώ ότι δεν καταγγέλθηκαν πουθενά; Δηλαδή, δεν υπάρχουν τα βίντεο; Δηλαδή, όλοι αυτοί οι άνθρωποι που καταγγέλλουν αυτά τα περιστατικά, οι περισσότεροι εκ των οποίων δεν έχουν καμμία σχέση με αναρχικούς χώρους και είναι επαγγελματίες άνθρωποι, λένε ψέματα, κύριε Οικονόμου;
Ορίστε, κύριε Υπουργέ, έχετε τον λόγο για τρία λεπτά.
Κύριε Μεϊκόπουλε, μελέτησα προσεκτικά και πολλές φορές τα στοιχεία αλλά και τον τρόπο με τον οποίο παρουσιάζονται μέσα στην επίκαιρη ερώτησή σας τα γεγονότα που εκτυλίχθηκαν στις 13 και 14 Ιουνίου στον Βόλο. Θα μου επιτρέψετε να μην υιοθετήσω την οπτική σας, καθ' ότι κάτι τέτοιο θα συνηγορούσε υπέρ της εσφαλμένης και παραπλανητικής αντίληψης που αποτυπώνεται μέσα από την ερώτησή σας, μιας αντίληψης που ταυτίζει τους κατοίκους μιας πόλης, οι οποίοι εξασκούν το συνταγματικά κατοχυρωμένο δικαίωμα ειρηνικής διαμαρτυρίας, με μεμονωμένες και ακραίες συμπεριφορές βίας ορισμένων που για μία ακόμη φορά επιχείρησαν να διαταράξουν την καθημερινότητα και την ευταξία της πόλης υπό το προκάλυμμα της ανωνυμίας που τους παρέχει το ειρηνικά διαμαρτυρόμενο πλήθος. Επίσης, φυσικά και δεν θα υιοθετήσω τη διχαστική αντίληψη, που θέλει τους μεν, τους πολίτες μιας κοινωνίας, να βρίσκονται αντιμέτωποι με τους δε, με τις γυναίκες και τους άνδρες της Ελληνικής Αστυνομίας που επιτελούν καθημερινά με αυταπάρνηση και επαγγελματισμό την αποστολή τους. Εξάλλου, μία τέτοια αντίληψη διαψεύδεται από έρευνες που πραγματοποιούνται και αποτυπώνουν το σταθερά υψηλό επίπεδο εμπιστοσύνης των πολιτών προς την Ελληνική Αστυνομία. Η εικόνα που περιγράφετε είναι ιδιότυπη. Από τη μία πλευρά περιγράφετε ένα ειρηνικό πλήθος πολιτών με τις οικογένειές τους, και από την άλλη μία εξαγριωμένη αστυνομική δύναμη, που τους επιτίθεται με σφοδρότητα και ακραία βία. Αυτή η εικόνα, λοιπόν, δεν έχει καμμία σχέση με την πραγματικότητα! Επιτρέψετε μου να χαρακτηρίσω τις πληροφορίες που δημοσιοποιείτε ως απολύτως ανακριβείς. Όπως είπα αναλυτικά και στην πρώτη μου τοποθέτηση, είχαμε ένα πλήθος περίπου χιλίων ατόμων στην πλήρη εξέλιξη της εκδήλωσης που πράγματι ήταν ειρηνική. Σε αυτό το πλήθος των διαμαρτυρόμενων πολιτών υπήρχε εμβόλιμη μία ομάδα περίπου εκατόν πενήντα ατόμων, εξτρεμιστών, που είχαν ως σκοπό να συγκρουστούν με την Αστυνομία και να δημιουργήσουν ταραχές στον Βόλο. Αυτοί επιτέθησαν στην αστυνομική δύναμη, και, μάλιστα, όχι μόνο με πέτρες ως συνήθως αλλά και με ρόπαλα. Σας αναφέρω από τα επίσημα στοιχεία, ότι χτύπησαν με βιαιότητα τρεις αστυνομικούς και δύο ανώτερους αξιωματικούς. Αυτούς απώθησε η παριστάμενη δύναμη με χρήση χημικών. Από αυτούς είναι οι προσαγωγές και, μάλιστα, με εντολή εισαγγελέα. Πέραν αυτών και σχετικά με τα ερωτήματά σας, δεν πρόκειται να δώσουμε περιθώρια σε εξτρεμιστικές ομάδες να δημιουργήσουν συνθήκες αναταραχής. Επίσης, θέλω να γνωρίζετε ότι ποτέ - όχι μόνο από την πολιτική αλλά και από τη φυσική ηγεσία της Ελληνικής Αστυνομίας αλλά και από κανέναν επιχειρησιακό αξιωματικό που συντονίζει μέτρα - δεν δίδεται εντολή για υπερβολική βία ή για υπερβολική χρήση δακρυγόνων. Οι αστυνομικές δυνάμεις γνωρίζουν, επίσης, ότι τυχόν υπέρβαση ή κατάχρηση εξουσίας τιμωρείται. Διενεργούνται ένορκες διοικητικές εξετάσεις σύμφωνα με τα προβλεπόμενα και επιβάλλονται ποινές. Και στην προκειμένη περίπτωση, όπως σας είπα, είναι σε εξέλιξη προφορική προκαταρκτική διοικητική εξέταση. Επιχειρείται τον τελευταίο καιρό στο δημόσιο διάλογο να δημιουργηθεί ένα κλίμα, ότι οι αστυνομικές υπερβάσεις είναι συνεχείς, ότι η βιαιότητα των αστυνομικών και το μίσος τους για τους συνανθρώπους τους είναι η φυσική τους κατάσταση. Το κλίμα αυτό είναι απολύτως άδικο για την Αστυνομία και η στόχευση είναι απολύτως ιδεοληπτική. Η προτεραιότητα της Αστυνομίας είναι η διασφάλιση της ζωής και των περιουσιών των πολιτών. Αυτό σημαίνει, εκτός των άλλων, ότι οι διάφορες εξτρεμιστικές ομάδες δεν θα βρουν τα περιθώρια να δημιουργήσουν σκηνικό τρόμου και αναρχίας, σε καμμία περιοχή της χώρας. Η συντεταγμένη πολιτεία εγγυάται την κοινωνική ειρήνη και την ευταξία σε όλη τη χώρα. Αυτό είναι το καθήκον και η αποστολή μας ως Υπουργείο αλλά και ως Αστυνομία.
Σας ευχαριστώ. Περνάμε τώρα στην πέμπτη με αριθμό 6203/5-5-2020 ερώτηση του κύκλου αναφορών - ερωτήσεων του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Εργασίας και Κοινωνικών Υποθέσεων, με θέμα: «Στήριξη νέων επιχειρηματιών με ΚΑΔ τουριστικών επαγγελμάτων». Στην ερώτηση του κ. Συρμαλένιου θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης. Ορίστε, κύριε Συρμαλένιε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, είχαμε καταθέσει στις αρχές Μαΐου ερώτηση σχετικά με τη στήριξη των νέων επιχειρηματιών και ειδικότερα των απασχολουμένων με τον τουρισμό, με ειδική αναφορά στις Κυκλάδες. Στην ερώτηση αυτή εσείς, ως Υπουργείο, δεν απαντήσατε και αναγκαστήκαμε και τη μετατρέψαμε σε επίκαιρη. Όπως είναι αυτονόητο, φέτος οι προοπτικές για την τουριστική περίοδο διαγράφονται τουλάχιστον δυσοίωνες, με ό,τι αυτό μπορεί να σημαίνει για χιλιάδες επιχειρηματίες και εργαζόμενους. Ήδη, τα πρώτα στοιχεία της ΕΛΣΤΑΤ είναι άκρως ανησυχητικά, ενώ ακούγονται και από επίσημα χείλη ποσοστά ύφεσης για το δεύτερο τρίμηνο του 2020, της τάξης του 16%. Η ερώτησή μας αφορά, πιο συγκεκριμένα, τους νέους επιχειρηματίες και τους αυτοαπασχολούμενους - προφανώς και τους εργαζόμενους σε αυτούς - που βρίσκονται ή βρέθηκαν τελευταία στα πρώτα βήματά τους, για να στήσουν την επιχείρησή τους και να ορθοποδήσουν. Η μέχρι σήμερα αντιμετώπισή τους από την Κυβέρνηση είναι, από ελάχιστη, έως μηδαμινή, αφού πρόκειται για επιχειρήσεις, που με την έναρξη της πανδημίας βρέθηκαν με ελάχιστους τζίρους και χωρίς εργαζόμενους. Είναι πολλές από αυτές που έκλεισαν τον Οκτώβριο του 2019 και θα ανοίξουν πάλι τον Μάιο του 2021. Αυτές οι επιχειρήσεις, προφανώς μένουν εκτός χρηματοδοτήσεων. Το Υπουργείο Τουρισμού δήλωσε αναρμόδιο και πέταξε την ευθύνη στο Υπουργείο Ανάπτυξης, το οποίο μας απάντησε με παράθεση των γνωστών χρηματοδοτικών εργαλείων, που όλα είναι δανειοδοτήσεις και κανένα μη επιστρεπτέα ενίσχυση. Το ερώτημα, λοιπόν, που τίθεται προς εσάς και το Υπουργείο Εργασίας είναι το εξής: Με δεδομένα τα δύο προγράμματα του ΟΑΕΔ, που προκηρύχθηκαν επί διακυβέρνησης ΣΥΡΙΖΑ, δηλαδή το «Πρόγραμμα δεύτερης επιχειρηματικής ευκαιρίας» απευθυνόμενο σε πέντε χιλιάδες ανέργους πρώην αυτοαπασχολούμενους και το πρόγραμμα «Ενίσχυσης της αυτοαπασχόλησης», που απευθυνόταν σε δέκα χιλιάδες ανέργους, το οποίο μάλιστα, υπερκαλύφθηκε από τις αιτήσεις, προτίθεστε να τα επεκτείνετε αυτά τα προγράμματα ή ενδεχομένως να αυξήσετε τον προϋπολογισμό τους; Σχεδιάζετε μήπως κάποια νέα προγράμματα, που να ανταποκρίνονται στις νέες έκτακτες συνθήκες, που προέκυψαν από την πανδημία; Η κατάσταση, κύριε Υπουργέ, είναι ζοφερή και οι διαμαρτυρίες από τον χώρο του επισιτισμού και του τουρισμού μένουν αναπάντητες.
Κύριε Υπουργέ, έχετε τον λόγο για τρία λεπτά, παρακαλώ.
Ευχαριστώ, κύριε Πρόεδρε. Κύριε συνάδελφε, κάνετε μία επίκαιρη ερώτηση, η οποία, επιτρέψτε μου να σας πω ότι, είναι ανεπίκαιρη χρονικά, υπό την έννοια ότι την καταθέσατε στις 5 Μαΐου. Σήμερα είμαστε στο τέλος Ιουνίου και έχουν μεσολαβήσει πάρα πολλά σημαντικά γεγονότα, πολλές σημαντικές παρεμβάσεις εκ μέρους της Κυβέρνησης, οι οποίες ακριβώς έχουν ήδη απαντήσει στα επίμαχα ερωτήματα, που θέσατε στην ερώτησή σας. Κύριε Πρόεδρε, θα ήθελα, με την ευκαιρία αυτής της ερώτησης - θα απαντήσω συγκεκριμένα στη δευτερολογία μου, για τα προγράμματα τα οποία, για να μην υπάρξει παρερμηνεία, συνεχίζονται και ενισχύονται εκ μέρους της πολιτικής ηγεσίας του Υπουργείου Εργασίας - επειδή και η δική μου η εκλογική περιφέρεια είναι μία περιφέρεια, η οποία έχει κατ' εξοχήν αναφορά στον τουρισμό, όπως και όλη η νησιωτική Ελλάδα, όπως και ολόκληρη η Ελλάδα, και ένα σημαντικό τμήμα του Ακαθάριστου Εθνικού Προϊόντος της χώρας μας προέρχεται από τον τουρισμό, να σημειώσω ότι αυτή είναι και η αιτία, που η πανδημία και οι επιπτώσεις σε όλη την παγκόσμια οικονομία, αλλά και στη χώρα μας, θα επηρεάσουν αρνητικά το ΑΕΠ, λόγω ακριβώς της σύνδεσής μας με τον τουρισμό. Άρα, και οι Κυκλάδες - η εκλογική μου περιφέρεια - και όλος ο τουριστικός κόσμος της χώρας θα υποστεί αυτήν τη βλάβη, λόγω της πανδημίας. Η Κυβέρνηση όμως, κύριε Συρμαλένιε, δεν έμεινε με σταυρωμένα τα χέρια ούτε έγινε απλώς θεατής μιας κατάστασης, που έβλεπε να εξελίσσεται μπροστά της. Ενήργησε ταυτόχρονα και για την προστασία της ζωής των ανθρώπων, έθεσε ως κορυφαία προτεραιότητα την υγεία, αλλά ταυτόχρονα αναπτύξαμε και πολιτικές - μία πολυσχιδή παρέμβαση, μία δέσμη παρεμβάσεων - που είναι και από το Υπουργείο Οικονομικών και από το Υπουργείο Ανάπτυξης και από το Υπουργείο Εργασίας για τη στήριξη, ακριβώς, ταυτόχρονα, όχι μόνο των επιχειρήσεων, για τις οποίες ρωτάτε, αλλά και των εργαζομένων και επιχειρήσεων. Στην απάντηση, την οποία πήρατε από το Υπουργείο Ανάπτυξης, που είναι το καθ' ύλην αρμόδιο για να απαντήσει για τη στήριξη των επιχειρήσεων, είδατε μία πλειάδα οκτώ χρηματοδοτικών εργαλείων, μέσα από τα οποία στηρίζονται οι επιχειρήσεις στην περίπτωση τη συγκεκριμένη. Δεν είναι μόνο τα οκτώ χρηματοδοτικά εργαλεία, τα οποία πήρατε ως απάντηση. Υπάρχουν και άλλες πολιτικές, οι οποίες θα αναπτυχθούν το επόμενο διάστημα. Είναι, όμως, για μένα μία ευκαιρία να ενημερώσω τη Βουλή ότι από εχθές ήδη λειτουργεί ο κοινωνικός τουρισμός ή «Τουρισμός για όλους», ένα πρωτοποριακό πρόγραμμα, το οποίο ξεκίνησε το 2013 επί ημερών μου στο Υπουργείο Εργασίας, ένα πρόγραμμα το οποίο στηρίζει πραγματικά και τον τουρισμό μας, αλλά ειδικά φέτος θα αποτελέσει ισχυρό πυλώνα στήριξης του τουρισμού στη χώρα, μέσα από την επώδυνη διαδικασία της μείωσης του τουρισμού, λόγω της πανδημίας και των επιπτώσεών της. Συγκεκριμένα, από χθες μπορούν όλοι οι ενδιαφερόμενοι να υποβάλουν αίτηση μέσω του ΟΑΕΔ για να πάρουν αυτό το πολύτιμο πακέτο προσφοράς από το Υπουργείο Εργασίας, από τον ΟΑΕΔ, για να κάνουν φέτος διακοπές φθηνές, καλύτερες και ποιοτικότερες. Διευρύναμε τον προϋπολογισμό του κοινωνικού τουρισμού, από 10 εκατομμύρια ευρώ σε 30 εκατομμύρια ευρώ - τον τριπλασιάσαμε - και έτσι οι ωφελούμενοι φέτος θα είναι τριακόσιες χιλιάδες. Ταυτόχρονα, διατηρούμε και τις εκατόν δεκατέσσερις χιλιάδες θέσεις ωφελουμένων, που δεν καλύφθηκαν από το περσινό πρόγραμμα. Άρα, έχουμε ένα πακέτο τετρακοσίων δεκατεσσάρων χιλιάδων ωφελούμενων Ελλήνων συμπολιτών μας εργαζομένων και ανέργων, που μπορούν να ωφεληθούν φέτος αυτή την προσφορά εκ μέρους της πολιτείας και, ταυτόχρονα, με την αξιοποίηση αυτού του πακέτου να ενισχύσουν τις επιχειρήσεις. Είναι η πρώτη φορά, κύριε Συρμαλένιο, μια που και εσείς από τις Κυκλάδες, που η πολιτική ηγεσία του Υπουργείου Εργασίας αποφάσισε να ενεργοποιήσει και τα ακτοπλοϊκά εισιτήρια μέσα στο πακέτο, στη δέσμη αυτή παρέμβασης. Δηλαδή, όσοι επιλέξουν φέτος νησιά - κάτι για το οποίο προτρέπω κι εγώ ως νησιώτης - για την επιλογή τους και την αξιοποίηση της δέσμης του κοινωνικού τουρισμού, έχουν μεγάλη έκπτωση και στα εισιτήρια τα ακτοπλοϊκά. Αυτό είναι ένα ισχυρό κίνητρο, για να συμμετέχουν στο πρόγραμμα του κοινωνικού τουρισμού. Στη δευτερολογία μου θα μιλήσω για τα συγκεκριμένα προγράμματα. Επιτρέψτε μου μόνο μία μικρή αναφορά. Ήδη για τον κόσμο του τουρισμού είναι γνωστό ότι από την 1η Ιουνίου του 2020 έως τις 30 Σεπτεμβρίου του 2020 η πολιτεία έδωσε τη δυνατότητα σε όλους τους εργαζόμενους, οι οποίοι είχαν δικαίωμα επαναπρόσληψης με βάση την κείμενη νομοθεσία, να μπουν σε αναστολή σύμβασης εργασίας, να μη χάσει κανένας τη θέση του. Αυτό τι σημαίνει έμμεσα; Ότι στηρίζουμε τις επιχειρήσεις, διότι αποσυμφορούμε και μειώνουμε το μη μισθολογικό και το μισθολογικό κόστος των επιχειρήσεων, διότι πάνω σε αυτή την αναστολή της σύμβασης εργασίας, η οποία διατηρείται στο ακέραιο αυτούς τους τέσσερις μήνες, προσθέτουμε ως πολιτεία και τις ασφαλιστικές εισφορές, τις οποίες καλύπτουμε πλήρως. Πάνω σε αυτό εκδόθηκε χθες ερμηνευτική οδηγία εκ μέρους του Υπουργείου Εργασίας, στην οποία λέμε όλες τις λεπτομέρειες, βάσει των οποίων, αν τα εποχικά ξενοδοχεία δεν ανοίξουν - το επαναλαμβάνω, δεν ανοίξουν, γιατί έχει δημιουργηθεί μια σύγχυση - τότε οι εργαζόμενοι από μόνοι τους μπορούν, μέσω του συστήματος «ΕΡΓΑΝΗ» να κάνουν αίτηση για να μπουν σε διαδικασία αναστολής της σύμβασης εργασίας. Επαναλαμβάνω: από μόνοι τους, χωρίς την αίτηση του ξενοδοχείου. Αν τα ξενοδοχεία ανοίξουν - όποτε κι αν ανοίξουν - μέσα στη διαδικασία του τετραμήνου, είναι υποχρεωμένος, ως ξενοδόχος, να υποβάλλει στην «ΕΡΓΑΝΗ» τα στοιχεία των εργαζομένων, για να τους βάλει σε αναστολή, αλλά ταυτόχρονα και ο εργαζόμενος. Άρα, κύριε συνάδελφε, προσπαθούμε να βάλουμε μια πλήρη κάλυψη όλων των εργαζομένων. Επειδή μπαίνουν και ερωτήματα τι θα γίνει μετά από εκεί, θα πάρουμε πρωτοβουλίες. Δεν ολοκληρώνουμε τα εργαλεία προστασίας των εργαζομένων εκεί. Είμαστε εδώ και παρατηρούμε την εξέλιξη του φαινομένου. Τώρα, μπροστά μας είναι η πρόκληση του τουρισμού, όσο το δυνατόν να μεγεθύνουμε την εισροή του τουρισμού στη χώρα μας και στο τέλος της διαδικασίας της τουριστικής περιόδου, θα επανατοποθετηθούμε και θα πάρουμε νέες αποφάσεις.
Κύριε Συρμαλένιο, έχετε τον λόγο για τρία λεπτά.
Κύριε Υπουργέ, εκλαμβάνω ως θετικό αυτό που είπατε ότι θα συνεχιστούν τα προγράμματα του ΟΑΕΔ. Όμως, ουσιαστικά, εσείς δεν απαντήσατε πάνω σε αυτά, αλλά απαντήσατε εκ μέρους του Υπουργείου Ανάπτυξης και μας είπατε τα γνωστά χρηματοδοτικά εργαλεία, που σας είπα ότι όλα είναι δάνεια και αναφερθήκατε στον κοινωνικό τουρισμό. Θέλω, λοιπόν, εγώ να σας πω το εξής: Προχθές ήμουνα στην Τζιά - στην Κέα - και οι ιδιοκτήτες καταλυμάτων μου είπαν επί λέξει, «Εμείς δεν είμαστε δικαιούχοι του κοινωνικού τουρισμού, διότι δεν έχουμε τα κλειδιά…» - δηλαδή τα καταλύματα δεν είναι δικαιούχοι - «…τα οποία έχουν μόνο τα ξενοδοχεία». Το ένα είναι αυτό. Το δεύτερο είναι ότι, για να μπουν στο πρόγραμμα επιστρεπτέας προκαταβολής - στο δεύτερο - έπρεπε να έχουν ταμειακές μηχανές. Πείτε μου εσείς, ποιες επιχειρήσεις καταλυμάτων έχουν ταμειακές μηχανές στα νησιά. Ξέρετε από νησιά. Τόσα χρόνια μαζί κυκλοφορούμε παράλληλα στις Κυκλάδες. Ξέρετε πολύ καλά τι συμβαίνει. Θέλω, όμως, να σας πω και κάτι σε σχέση με τα προγράμματα. Στις 27-1-2020 εσείς προκηρύξατε το πιλοτικό πρόγραμμα υποστήριξης επιχειρηματικών σχεδίων ανέργων νέων δεκαοκτώ έως είκοσι εννέα ετών» ύψους 43 εκατομμυρίων ευρώ. Το πρόγραμμα αυτό είχε σχεδιαστεί επί ΣΥΡΙΖΑ, για να χρηματοδοτηθούν τα επενδυτικά σχέδια και να υποστηριχθούν με κατάρτιση και συμβουλευτική. Σκοπός ήταν να χρηματοδοτηθούν τα επενδυτικά σχέδια των συμμετεχόντων, αφού καταρτιστούν και αφού γίνουν οι συμβουλευτικές υπηρεσίες. Καμμία, όμως, δέσμευση δεν υπάρχει στο πρόγραμμα, έτσι όπως το διαμορφώσατε, για την επιδότηση αυτών καθ'αυτών των επενδυτικών σχεδίων των συμμετεχόντων. Πώς λειτουργεί, λοιπόν, αυτό το πρόγραμμα; Όταν επιμορφωθούν και καταρτιστούν, τότε θα βγει άλλο πρόγραμμα, στο οποίο θα μπορούν να συμμετάσχουν αυτοί, που είναι στο στάδιο της υλοποίησης των επενδυτικών σχεδίων; Για ποιον λόγο έγινε αυτή η διαφοροποίηση μεταξύ κατάρτισης και επιμόρφωσης; Για ποιον λόγο οδηγήσατε, τελικά, το 60% αυτών που είχαν κάνει αίτηση να εγκαταλείψουν το πρόγραμμα; Διότι, όταν ξέρουν ότι απ'αυτά τα 43 εκατομμύρια, ένα μεγάλο ποσοστό θα πάει μόνο στη συμβουλευτική και την κατάρτιση, είναι φανερό ότι οι άμεσα ωφελούμενοι θα αργήσουν πάρα πολύ να πάρουν ένα τμήμα αυτής της ενίσχυσης. Τελικά, ο σκοπός σας είναι η επιχορήγηση των επενδυτικών σχεδίων ή η επιμόρφωση και κατάρτιση; Πόσα τελικά από τα 10.000 ευρώ για έναν χρόνο ή 17.000 ευρώ για δεκαοκτώ μήνες θα πάνε στους δικαιούχους για να στήσουν επιχείρηση; Το δελτίο Τύπου και η πρόσκληση που βγάλατε, βρίθει ασαφειών ώστε να μην είναι δυνατόν να δει κανείς πόσα χρήματα πάνε πού. Πώς κατανέμονται, τελικά, αυτά τα 43 εκατομμύρια;
Τον λόγο έχει ο κύριος Υπουργός.
Ευχαριστώ, κύριε Πρόεδρε. Σε συνέχεια της τοποθέτησης του συναδέλφου, θέλω να πω ότι τα ερωτήματα τα οποία θέτει στην επίκαιρη ερώτησή του, περισσότερο απευθύνονται προς το Υπουργείο Ανάπτυξης και λιγότερο προς το Υπουργείο Εργασίας. Καλοδεχούμενα στη βάση, όμως, των δυνατοτήτων να απαντήσω σε ερωτήματα τα οποία θέτετε και τα οποία δεν αφορούν το Υπουργείο Εργασίας. Στο τμήμα, όμως, που αφορά το Υπουργείο Εργασίας και επειδή πρώτον, με ρωτήσατε ποια προγράμματα προγραμματίζουμε το επόμενο ακριβώς διάστημα, να σας ενημερώσω ότι την επόμενη εβδομάδα - χρονικά - εκτιμούμε ότι θα γίνουν οι πρώτες αιτήσεις - καθώς επέστρεψε από το ΑΣΕΠ όλο το πλαίσιο - κοινωφελούς εργασίας για τριάντα έξι χιλιάδες πεντακόσιους εργαζόμενους σε δήμους και περιφέρειες. Άρα ξεκινάει αυτό το μεγάλο πρόγραμμα της κοινωφελούς εργασίας, το οποίο είναι πολύ σημαντικό και γίνεται ιδιαίτερα σημαντικό για τη φετινή χρονιά λόγω ακριβώς των προβλημάτων που έχουμε. Δεύτερον, το αμέσως επόμενο διάστημα ξεκινάει το πρόγραμμα για δέκα χιλιάδες ανθρώπους που έχουν μακροχρόνια ανεργία και ανεργία και δύο χιλιάδες άτομα, ανέργους που συγκαταλέγονται σε αποφυλακισμένους και ΑΜΕΑ για το επόμενο ακριβώς διάστημα. Στις επόμενες δύο εβδομάδες ξεκινούν. Σχετικά με το πρόγραμμα δεύτερης επιχειρηματικής ευκαιρίας πέντε χιλιάδων ανέργων, πρώην αυτοαπασχολουμένων, με στόχο την επανένταξή τους στην αγορά εργασίας, σας γνωρίζουμε ότι παραμένει ανοικτό και οι ενδιαφερόμενοι μπορούν να υποβάλλουν αιτήσεις εκδήλωσης ενδιαφέροντος στον διαδικτυακό τόπο του ΟΑΕΔ. Σκοπός του προγράμματος είναι η επανένταξη στην αγορά εργασίας πέντε χιλιάδων ανέργων, πρώην αυτοαπασχολουμένων, οι οποίοι είχαν διακόψει την επιχειρηματική τους δραστηριότητα. Ταυτόχρονα, τους δίνεται η δεύτερη ευκαιρία για να δημιουργήσουν επιχειρήσεις και να επαναδραστηριοποιηθούν επιχειρηματικά μέσω της δημιουργίας μιας νέας οικονομικής οντότητας. Παράλληλα «τρέχουν» και τα εξής νέα προγράμματα εκ μέρους του ΟΑΕΔ: Το πρόγραμμα επιχορήγησης νέων ηλικίας έως τριάντα εννέα ετών - έξι χιλιάδων - αποφοίτων τριτοβάθμιας εκπαίδευσης σε κλάδους έξυπνης εξειδίκευσης και παραγωγικής δραστηριότητας, καθώς και προγράμματα επιχορήγησης επιχειρήσεων για την απασχόληση δεκαπέντε χιλιάδων ανέργων ηλικίας τριάντα έως σαράντα εννέα ετών. Επίσης, «τρέχει» το πρόγραμμα επιχορήγησης της πρώτης πρόσληψης μισθωτού από απασχολούμενους νέους και επιχειρήσεις νέων ηλικίας έως τριάντα πέντε ετών, που ασκούν τακτική οικονομική δραστηριότητα, το πρόγραμμα επιχορήγησης επιχειρήσεων και γενικά εργοδοτών για την απασχόληση και κατάρτιση δέκα χιλιάδων δικαιούχων επιταγής επανένταξης στην αγορά εργασίας, καθώς και το πρόγραμμα επιχορήγησης επιχειρήσεων για την απασχόληση συνολικά δεκαπέντε χιλιάδων ανέργων ηλικίας άνω των σαράντα πέντε ετών. Ακόμη, «τρέχει» το πρόγραμμα επιχορήγησης επιχειρήσεων για την απασχόληση δέκα χιλιάδων ανέργων ηλικίας δεκαοκτώ έως είκοσι εννέα ετών με έμφαση στους πτυχιούχους ανωτάτων εκπαιδευτικών ιδρυμάτων πανεπιστημιακού και τεχνολογικού τομέα και το πρόγραμμα επιχορήγησης επιχειρήσεων και εργοδοτών για την απασχόληση δύο χιλιάδων ανέργων, ατόμων με αναπηρίες, ΑΜΕΑ, απεξαρτημένων από εξαρτησιογόνες ουσίες, αποφυλακισμένων, νεαρών παραβατικών ατόμων ή νεαρών ατόμων που βρίσκονται σε κοινωνικό κίνδυνο και το πρόγραμμα εργονομικής διευθέτησης του χώρου εργασίας για άτομα με αναπηρίες για πενήντα άτομα. Η Κυβέρνηση αντιμετωπίζει τις δυσμενείς επιπτώσεις της υγειονομικής κρίσης στην αγορά εργασίας και την εθνική οικονομία με στοχευμένες κινήσεις και ουσιώδεις παρεμβάσεις πάντα στο πλαίσιο των δημοσιονομικών δυνατοτήτων της χώρας. Σε κάθε περίπτωση, αξιολογούμε τα νέα δεδομένα, επανεκτιμούμε τις ανάγκες της κοινωνίας και της αγοράς εργασίας και είμαστε πάντα στο πλευρό του εργαζόμενου.
Ευχαριστώ, κύριε Υπουργέ. Ευχαριστώ, κύριε Συρμαλένιε. Προχωρούμε στην τέταρτη με αριθμό 6231/6-5-2020 ερώτηση του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Αναβολή αύξησης του κατώτατου μισθού». Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Πριν μπω στην ερώτηση, να επισημάνω μια ανακρίβεια του Υπουργού που είπε ότι το 2013 δημιουργήθηκαν δήθεν τα προγράμματα κοινωνικού τουρισμού. Τα προγράμματα προϋπήρχαν, δημιουργήθηκαν, πράγματι, για να μπορεί να βελτιωθεί το επίπεδο ζωής των εργαζομένων και ξεκίνησαν με βάση τις συνδρομές των εργαζομένων στον Οργανισμό Εργατικής Εστίας. Καταθέτω. για την αλήθεια. στα Πρακτικά της Βουλής το πρόγραμμα του 2011 του Οργανισμού Εργατικής Κατοικίας, που αφορά πεντακόσιες εβδομήντα χιλιάδες άτομα - το τονίζω, του 2011- και σήμερα, με την κρίση που έχουμε, έχουμε ένα υποδεέστερο πρόγραμμα που δεν ανταποκρίνεται στις ανάγκες. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν πρόγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι, όμως, στο θέμα τις ερώτησης, προκειμένου να δούμε ποια είναι η πολιτική της Κυβέρνησης σε σχέση με τις αμοιβές των εργαζομένων. Η δική μας αντίληψη λέει ότι η ανάπτυξη, η παραγωγή πλούτου θα πρέπει να συμβαδίζει με κοινωνική δικαιοσύνη και ωφέλεια των εργαζομένων. Η δική μας αντίληψη λέει ότι οι κοινωνικοί εταίροι, η επιχειρηματικότητα, από τη μια μεριά, οι εργαζόμενοι, από την άλλη και η πολιτεία, βεβαίως, στο πλαίσιο μιας ευρύτερης κοινωνικής συνεννόησης οφείλουν να προσδιορίσουν αυτόν τον καταμερισμό του πλούτου, με τρόπο που πραγματικά να μην οδηγείται με τη μονόπλευρη λογική του κέρδους, αλλά της κοινωνικής ωφέλειας. Εδώ, λοιπόν, έρχεται το ζήτημα που έχει να κάνει με τον τρόπο προσδιορισμού του κατώτατου μισθού. Βεβαίως, την περίοδο της κρίσης ήταν απαραίτητο να έχει ισχυρότερο ρόλο το κράτος και να δημιουργηθούν οι προϋποθέσεις, ούτως ώστε σταδιακά να υπάρξει αυτή η αποκατάσταση. Το 2013 ψηφίστηκε ένας νόμος ο οποίος προσδιορίζει ουσιαστικά τον τρόπο με τον οποίο το κράτος προσδιορίζει τον κατώτατο μισθό. Η Νέα Δημοκρατία, η οποία εισηγήθηκε τότε αυτόν τον νόμο τον οποίο ψηφίσαμε, στην εισήγηση τότε ανέφερε ότι είναι ένα μεταβατικό διάστημα, ακριβώς για να αντιμετωπιστούν οι καταστάσεις που υπήρχαν λόγω κρίσης. Ο νόμος αυτός έπρεπε, βέβαια, να εφαρμοστεί από το 2016. Η ένταξη, όμως, στο τρίτο μνημόνιο οδήγησε στην αναβολή εφαρμογής αυτού του νόμου, ο οποίος εφαρμόστηκε μία φορά και ενώ το 2003 ο βασικός μισθός ήταν περίπου 550 ευρώ, το 2009-2010 ήταν 750 ευρώ, έχουμε φτάσει στο σημείο τώρα να είναι περίπου λίγο πάνω από αυτό που ήταν το 2003. Μιλάμε για δεκαεπτά χρόνια πριν. Η δική μας αντίληψη, λοιπόν, λέει ότι θα πρέπει επιτέλους, ανεξάρτητα από το τι θέλει να ορίσει το κράτος ως κατώτερο, να έχει την αρμοδιότητα η κοινωνία, δηλαδή οι κοινωνικοί εταίροι - εργαζόμενοι και εργοδότες - να εκτιμούν, με βάση τις ανάγκες των εργαζομένων και το βιοτικό επίπεδο, αλλά ταυτόχρονα με βάση τις δυνατότητες των επιχειρήσεων, ποιο πρέπει να είναι το ύψος του κατώτατου μισθού. Βέβαια, αυτό τελεί υπό την έγκριση του Υπουργού, ούτως η άλλως, με την έννοια ότι η Εθνική Γενική Συλλογική Σύμβαση Εργασίας, που θα περιλαμβάνει αυτή τη συμφωνία, εγκρίνεται τελικά και από τον Υπουργό. Αυτό που ζητούμε, λοιπόν, εμείς είναι να δούμε εάν η Κυβέρνηση, η οποία τυγχάνει να έχει μια φιλελεύθερη αντίληψη και για την αγορά, όχι σε σχέση μόνο με την πολιτική, που ομνύει στο όνομα της ελεύθερης οικονομίας κ.λπ., θα συνεχίσει να έχει κρατική παρέμβαση στο θέμα του κατώτατου μισθού ή θα αφήσει τους κοινωνικούς εταίρους να συζητήσουν, να υπολογίσουν και να συμφωνήσουν σε αυτό το θέμα; Αυτή είναι η ερώτηση μας κυρίως και όχι περιοριστικά το θέμα που έχει να κάνει με την αυθαίρετη αναβολή, η οποία δόθηκε και εξηγήθηκε σε προηγούμενες ερωτήσεις από τον κύριο Υπουργό για ποιον λόγο το ανέβαλαν. Το θεσμικό κομμάτι μάς ενδιαφέρει περισσότερο.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Ο κ. Κεγκέρογλου ξέφυγε τελείως από την επίκαιρη ερώτηση την οποία έκανε. Κρατώ στα χέρια μου την επίκαιρη ερώτηση, η οποία σταθμίζει στο τέλος και στο «διά ταύτα» της ερώτησής του όχι αυτά που είπε γενικά για το θέμα του κατώτατου μισθού και τη διαμόρφωσή του σήμερα, στη βάση της σημερινής νομοθεσίας, αλλά αρχίζει να λέει για το πώς θα αντιμετωπίσουμε την κατάρρευση της πλήρους απασχόλησης, πώς θα αντιμετωπίσουμε τις μορφές των ευέλικτων μορφών απασχόλησης, πώς θα μπορέσουμε να δούμε την αύξηση της ανεργίας. Είναι τελείως διαφορετικά από αυτά που είπε στην πρωτολογία του. Σε κάθε περίπτωση, όμως, είμαι εδώ και με την εμπειρία του παρελθόντος του 2012-2014 είμαι υποχρεωμένος να αποκαταστήσω την αλήθεια και την πραγματικότητα. Για μένα αυτά που άκουσα από τον κ. Κεγκέρογλου ισοδυναμούν με τη φράση «επιστροφή στο παρελθόν». Και το λέω αυτό, κύριε Πρόεδρε, διότι ο τρόπος με τον οποίο υπολογιζόταν ο κατώτατος μισθός στη χώρα μας, προσωπικά με βρίσκει απόλυτα να διαφωνώ, όσον αφορά το παρελθόν, διότι δεν έμπαιναν μέσα τα πραγματικά στοιχεία, τα οποία ποτέ κανείς δεν τα έλαβε υπ' όψιν, δηλαδή τις δυνατότητες και τις αντοχές της οικονομίας. Αυτό είχε ως αποτέλεσμα με αυθαίρετο τρόπο να υπολογίζεται ο κατώτατος μισθός, να μην λαμβάνεται υπ' όψιν ούτε η αντοχή της οικονομίας ούτε το ύψος της ανεργίας - για να υπολογίζουμε και να λαμβάνουμε υπ' όψιν τους εργαζόμενους - ούτε το επίπεδο των μισθών, ούτε το επίπεδο του βιοτικού επιπέδου, ούτε η παραγωγικότητα της εργασίας. Και για δεκαετίες στη χώρα μας λειτουργούσε σε ένα περιβάλλον και το αποτέλεσμα του κατώτατου μισθού και ο τρόπος που υπολογιζόταν, τελικά οδηγούσε σε υπονόμευση των ίδιων των εργαζομένων. Και αυτό φάνηκε όταν χτύπησε η κρίση μέσα από την οποία φάνηκε να καταρρέει η αγορά εργασίας. Ήταν ένας από τους συντελεστές που ευθυνόταν για τον τρόπο με τον οποίο εκτινάχθηκε και η ανεργία στην χώρα μας, διότι το πλαίσιο μέσα από το οποίο είχε διαμορφωθεί ο μηχανισμός τότε για τη διαμόρφωση του κατώτατου μισθού προσωπικά και πολιτικά πιστεύω ότι ήταν στην λάθος κατεύθυνση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Τι κάναμε το 2013; Το 2013- ήταν και ο κ. Κεγκέρογλου στο Υπουργείο Εργασίας - φέραμε έναν νέο μηχανισμό, μία μεταρρύθμιση, η οποία αλλάζει τα δεδομένα στο πλαίσιο της διαμόρφωσης του κατώτατου μισθού. Το κάνει πιο δίκαιο, πιο διαφανές, πιο συγκεκριμένο, πιο αποτελεσματικό μηχανισμό, κύριε Πρόεδρε. Και χαίρομαι που όταν ο ΣΥΡΙΖΑ ανέλαβε την Κυβέρνηση, παρ' ότι είχε υποσχεθεί όταν έφερνε το νομοσχέδιο του κατώτατου μισθού εδώ από αυτό εδώ το Βήμα, ο ΣΥΡΙΖΑ το καταψήφιζε και έφευγε από την Αίθουσα καλώντας όλες τις συνδικαλιστικές οργανώσεις απ' έξω και δεσμευόταν ότι θα τον καταργήσει τον μηχανισμό, τον κράτησε τον μηχανισμό. Και καλά έκανε και τον κράτησε, γιατί είδε στην πράξη ότι ο μηχανισμός αυτός είναι επ' ωφελεία των εργαζομένων και της οικονομίας. Και πράγματι, συμφωνώ ότι ο μηχανισμός αυτός θα έφερνε αύξηση του κατώτατου μισθού στη βάση του προγραμματισμού που υπήρχε, όχι το 2016, την 1-1-17. Καθυστέρησε ο ΣΥΡΙΖΑ κάνει την αξιολόγηση και έφερε παραμονή εκλογών την αξιολόγηση από τους εταίρους, οι οποίοι προσδιορίζονται μέσα στο περιβάλλον του μηχανισμού, για να δώσει τη συγκεκριμένη αύξηση στον κατώτατο μισθό. Θέλω να επαναλάβω - γιατί είναι κρίσιμο και δεν προλαβαίνω στο λίγο χρόνο που έχω - ότι αυτός ο μηχανισμός, κυρίες και κύριοι συνάδελφοι και κύριε Πρόεδρε, ενσωματώνει μέσα πρακτικές, οι οποίες έλειπαν από την ελληνική πραγματικότητα και είχαν υιοθετηθεί από την Ευρώπη, όπως θα πω στη δευτερολογία μου. Δηλαδή έρχεται για πρώτη φορά και τι λέει; Όταν θα αποφασίσουν για τον κατώτατο μισθό, που είναι πολύ σημαντικό μέγεθος για την ανταγωνιστικότητα της χώρας, για την παραγωγικότητα της χώρας, ζητάω από την Τράπεζα της Ελλάδος να μου πει τα δημοσιονομικά στοιχεία. Ζητάω από το ΚΕΠΕ να μου πει το ίδιο. Ζητάω από τον ΙΟΒΕ να μου πει το ίδιο. Ζητάω από την ΕΛΣΤΑΤ να μου περιγράψει ποια είναι η οικονομία της χώρας, για να δούμε τι αύξηση μπορούμε να δώσουμε. Και ζητάω φυσικά και από τους κοινωνικούς εταίρους, όλους, από τα επιστημονικά τους επιτελεία, να κάνουν την πρότασή τους για τον κατώτατο μισθό. Άρα, που απουσιάζει η διαβούλευση, όταν ο κοινωνικός εταίρος έρχεται στην πράξη και προτείνει κατώτατο μισθό; Και έρχεται και μετά η πολιτεία, διά μέσου του προέδρου του ΟΜΕΔ, που είναι η επιτροπή, η οποία λειτούργησε στις αρχές του 2020 και αξιολογεί όλες αυτές τις προτάσεις και φέρνει προς τον Υπουργό Εργασίας και αυτός με τη σειρά του στο Υπουργικό Συμβούλιο, την πρόταση για την αύξηση ή μη του κατώτατου μισθού. Κρατάμε, λοιπόν, στα χέρια μας ένα πολύ καλό εργαλείο. Ήρθε στη χώρα μας το 2013. Είχε αμφισβητηθεί. Στη συνέχεια ο ΣΥΡΙΖΑ το κράτησε και ήταν θετικό. Το κρατάμε και εμείς σήμερα. Και υλοποιήσαμε την εφαρμογή του το 2020. Δυστυχώς, κύριε Πρόεδρε, η πανδημία ανέτρεψε τα πάντα. Και δεν ήταν αρνητικό το ότι σταματήσαμε την αξιολόγηση της δυνατότητας αύξησης του κατώτατου μισθού. Θετικό ήταν, κύριε Κεγκέρογλου, διότι τη στιγμή που ενσωματώνει μέσα ο μηχανισμός και την ανάπτυξη της οικονομίας, σε μία περίοδο που θα έχουμε σίγουρα ύφεση, θα έβαζε σε κίνδυνο τις αμοιβές. Και απαντάω ευθέως στο ερώτημα, το οποίο δεν μου έθεσε τώρα ο κ. Κεγκέρογλου και είναι αποτυπωμένο εδώ στην επίκαιρη ερώτηση. Δεν κινδυνεύουν οι μισθοί των εργαζομένων ούτε τα ημερομίσθια. Κανενός εργαζόμενου δεν κινδυνεύουν οι μισθοί του. Είναι μία κρίση, θα την περάσουμε όλοι μαζί. Η Πολιτεία είναι εδώ και το 2021 θα προχωρήσουμε πάλι, όλοι μαζί ενωμένοι.
Ορίστε, κύριε Κεγκέρογλου, έχετε τον λόγο.
Ευχαριστώ πολύ, κύριε Πρόεδρε. Δύο πράγματα αποκαλύπτονται από την τοποθέτηση του Υπουργού: Το πρώτο είναι ότι για την κρίση το 2009 δεν έφταιγε ο εκτροχιασμός της οικονομίας που προκάλεσε η αλόγιστη διαχείριση της μετά την ένταξη στην Ευρωζώνη εποχής από την Κυβέρνηση της Νέας Δημοκρατίας, αλλά οι εργαζόμενοι. Ο βασικός μισθός, κύριε Πρόεδρε, κατά τον κ. Βρούτση ήταν η αιτία του εκτροχιασμού της οικονομίας και της πρόκλησης της κρίσης! Είναι απαράδεκτη αυτή η αντίληψη, η οποία συγκαλύπτει πολιτικές, συγκαλύπτει λάθος επιλογές και δίνει ένα λάθος μήνυμα στην κοινωνία. Είναι και εκτός πραγματικότητας. Συζητάμε σήμερα, μετά από δέκα χρόνια κρίσης που βίωσε ο ελληνικός λαός, με κύρια ευθύνη αυτών που δεν συνέδραμαν στην αντιμετώπισή της και κυρίως αυτών που την προκάλεσαν, που στην πρώτη φάση αντιμετώπισης αυτής της κρίσης ήταν το κόμμα σας, κύριε Βρούτση, που έπρεπε να περάσουν δύο χρόνια, να χρειαστεί να γίνει νέο μνημόνιο, για να πείτε: «Ναι, έπρεπε να συνδράμουμε σε αυτήν την προσπάθεια». Είστε αμετανόητοι για άλλη μια φορά. Επανέρχεστε σε αυτές τις αντιλήψεις. Το 2013 είχαμε ένα πρόγραμμα, ένα μνημόνιο για τη χώρα και ασφαλώς υπήρχε η ανάγκη για ρυθμίσεις τέτοιου τύπου. Με αυτήν την έννοια, όχι μόνο συναινέσαμε, αλλά είπαμε ότι θα πρέπει να υπάρχει μια διαδικασία που να μην αφήνει στον πάγο τον κατώτατο μισθό και από την άλλη να εκτιμά την πρόοδο της οικονομίας. Αυτό είναι στην περίοδο του μνημονίου - του μνημονίου - το επαναλαμβάνω. Σήμερα, δεν υπάρχει αυτή η επιτήρηση και δεν υπάρχει η ανάγκη της κρατικής παρέμβασης στο συγκεκριμένο θέμα. Αυτό το οποίο λέμε, λοιπόν, εμείς είναι ότι δεν μπορεί σήμερα οι αμοιβές των εργαζομένων να είναι στο επίπεδο του 2003, πριν δεκαεπτά χρόνια. Ο κατώτατος μισθός στη χώρα που λέγεται Ελλάδα, είναι ντροπή να είναι όσο ήταν το 2003. Ναι, έχουμε περάσει από μια κρίση, όμως δεν ήταν η γενεσιουργός αιτία της κρίσης ο κατώτατος μισθός. Η γενεσιουργός αιτία της κρίσης ήταν κυρίως η οικονομική διαχείριση από την πλευρά των κυβερνήσεων. Έχουμε μιλήσει πάρα πολλές φορές για τον εκτροχιασμό της δημόσιας φαρμακευτικής δαπάνης. Αν είναι δυνατόν, από 2,2 δισεκατομμύρια ευρώ πήγε στα 5,8 δισεκατομμύρια ευρώ το 2009-2010. Ο βασικός μισθός έφταιγε; Σήμερα, λοιπόν, - και επειδή δεν είναι επίκαιρη ερώτηση, κύριε Υπουργέ, είναι μια αναπάντητη ερώτηση γραπτή, η οποία μετατράπηκε σε επίκαιρη - το κύριο ερώτημα δεν είναι βεβαίως γιατί αναβάλατε τη διαδικασία που ο ίδιος ψηφίσατε. Ψηφίζετε έναν νόμο και λέτε: «Ρε παιδιά να μην τον εφαρμόσουμε τώρα». Ή ισχύει, λοιπόν, ο νόμος από το 2013 και έπρεπε να έχει εφαρμοστεί τέσσερις φορές επί ΣΥΡΙΖΑ και από εσάς στον φετινό χρόνο μία φορά ή είναι ένας νόμος αλά καρτ και οπότε θέλουμε τον ενεργοποιούμε και οπότε δεν θέλουμε δεν τον ενεργοποιούμε, με το αιτιολογικό ότι θέλουμε να προστατεύσουμε τους εργαζόμενους - λέει - , γιατί θα πήγαινε παρακάτω ο μισθός! Σοβαρά; Εδώ, λοιπόν, το θεσμικό ζήτημα έχει να κάνει με διαφορετική αντίληψη και εγώ το καταλαβαίνω από τον ΣΥΡΙΖΑ. Ο ΣΥΡΙΖΑ έχει μια κομμουνιστογενή αντίληψη που συνδέεται με την κρατική παρέμβαση, χωρίς να ταυτίζεται βεβαίως, που υπήρχε στη Σοβιετική Ένωση ή στις αντιλήψεις που υπήρχαν στα κράτη με ισχυρό κράτος που καθόριζε τα πάντα. Το καταλαβαίνω. Εσείς, ο κ. Μητσοτάκης που είναι ο θιασώτης - υποτίθεται - της ελεύθερης οικονομίας, που είναι θιασώτης - υποτίθεται - του φιλελευθερισμού, δεν μου λέτε, το μακρύ χέρι του κράτους μέχρι πού φτάνει; Για να ξέρουμε δηλαδή! Χαίρεστε επειδή συμφώνησε ο ΣΥΡΙΖΑ; Δηλαδή, ακολουθείτε την πολιτική του ΣΥΡΙΖΑ, όπως σε πολλά άλλα, αλλά όχι σε όλα; Να μας πείτε τελικά αν έχετε δικιά σας πολιτική, δικιά σας αντίληψη και τι θα κάνετε. Εγώ στο συγκεκριμένο επικεντρώνω και θέλω με βάση την πολιτική σας φιλοσοφία να μου πείτε εάν οι κοινωνικοί εταίροι βεβαίως με τον συντονισμό του κράτους, μέσα από μια ευρύτερη κοινωνική συμφωνία, μπορούν να έχουν το δικαίωμα να διαβουλευτούν, να εκτιμήσουν με βάση τις ανάγκες των εργαζομένων και της κοινωνίας και τις δυνατότητες της οικονομίας και των επιχειρήσεων, να συναποφασίζουν τον κατώτατο βασικό μισθό. Αυτό είναι το ερώτημα. Είναι διαφορετική αντίληψη βεβαίως και δεν περιμένω από εσάς να πείτε κάτι διαφορετικό. Όμως, το να ταυτίζεστε με τον κρατισμό και με άλλες ιδεολογικοπολιτικές αντιλήψεις νομίζω ότι είναι πέρα και από τη φιλοσοφία του κόμματός σας και πρέπει βεβαίως να απολογηθείτε στους πολίτες, στους δικούς σας, αυτούς που σας ψηφίζουν για άλλα πράγματα. Τη δικιά μας αντίληψη δεν πιστεύω και δεν επιζητώ να την υποστηρίξετε και να την αποδεχτείτε. Την αναδεικνύω, όμως, για να δούμε ότι έχουμε τεράστια διαφορά αντίληψης για πολλά πράγματα και ένα είναι και οι αμοιβές των εργαζομένων. Ευχαριστώ.
Κύριε Υπουργέ, έχετε τον λόγο.
Κύριε Πρόεδρε, για την αποκατάσταση της αλήθειας, γιατί ο κ. Κεγκέρογλου προσπάθησε να την αλλοιώσει και να δημιουργήσει εντυπώσεις, θέλω να διευκρινίσω ότι σε καμμία περίπτωση δεν είπα από την πρωτολογία μου, το άφησα να εννοηθεί, ότι υπεύθυνοι για τη δημοσιονομική κρίση της χώρας μας ήταν οι εργαζόμενοι και οι μισθοί τους, σε καμμία περίπτωση! Αυτό το οποίο εντόπισα και ανέδειξα είναι ότι μέσα στις αδυναμίες της λειτουργίας του κράτους μας είχαμε και έναν μηχανισμό που παραγόταν ο κατώτατος μισθός, που πολιτικά δεν συμφωνούμε, δεν ήταν σωστή η κατεύθυνση και εισαγάγαμε μια μεταρρύθμιση η οποία ενσωματώνει τις καλές πρακτικές της Ευρώπης. Ο κ. Κεγκέρογλου είναι αντίθετος με αυτό. Θέλει να επιστρέψουμε στο παρελθόν, ταυτισμένος με τον λαϊκισμό και μια νοοτροπία ξεπερασμένη. Είναι δικαίωμά του, αλλά η Ελλάδα θα πάει μπροστά, η Ελλάδα δεν γυρίζει πίσω. Και δέχομαι τώρα κριτική. Ποιος, κύριε Πρόεδρε; Δέχομαι κριτική εγώ, ως Νέα Δημοκρατία, από τον κ. Κεγκέρογλου του ΠΑΣΟΚ για μείωση μισθών. Θυμάστε, κύριε Πρόεδρε, ότι με την πράξη υπουργικού συμβουλίου 6 του 2012 το ΠΑΣΟΚ που κυβερνούσε μείωσε τον κατώτατο μισθό από τα 750 στα 584 ευρώ; Το ΠΑΣΟΚ το μείωσε. Και έρχεται σήμερα το ΠΑΣΟΚ να κάνει τον τιμητή και τον υπερασπιστή του κατώτατου μισθού που εισήγαγε τη μείωση του κατώτατου μισθού;
Το 2012 ήταν το ΠΑΣΟΚ ή ο Παπαδήμος; Σοβαρά; Λες και ψέματα! Τον Νοέμβριο του 2011 σταμάτησε το ΠΑΣΟΚ!
Μην ερεθίζεστε, κύριε Κεγκέρογλου, από την αλήθεια. Μειώσατε τον κατώτατο μισθό από τα 750 στα 584 ευρώ. Αυτή είναι η πραγματικότητα. Άρα, να είστε πολύ προσεκτικός όταν προσέρχεστε εδώ και κάνετε τον τιμητή διαμέσου του γνωστού λαϊκισμού που σας διαπερνά υπέρ των εργαζομένων. Διότι στο τέλος - τέλος το ποιος είναι υπέρ των εργαζομένων είναι αυτός που λέει την αλήθεια, κύριε Πρόεδρε, όχι αυτός που κτυπάει την πλάτη, κλείνει το μάτι και θέλει να είναι ευχάριστος, αλλά αυτός που πρέπει να είναι χρήσιμος. Κι εμείς ως πολιτικοί, ως Νέα Δημοκρατία, όλα αυτά τα χρόνια είμαστε σε μια κατεύθυνση: Να στηρίξουμε τους εργαζόμενους μέσα από την αλήθεια και η αλήθεια λέγεται ότι πρέπει να εισάγουμε πολιτικές, να φέρουμε μεταρρυθμίσεις, έτσι ώστε να αλλάξουμε το κράτος, να δημιουργήσουμε ανάπτυξη, να δημιουργηθεί πλούτος και μέσα από τον πλούτο να αυξηθούν και οι θέσεις εργασίας και να αυξηθούν και οι μισθοί. Άλλωστε, στη δική μας πολιτική ατζέντα αυτό το οποίο λέμε είναι ότι θέλουμε αύξηση των θέσεων απασχόλησης και καλά αμειβόμενους εργαζόμενους. Αυτή είναι διαχρονικά η θέση μας. Πώς θα το πετύχουμε αυτό; Τολμάει ο κ. Κεγκέρογλου σήμερα, με την ύφεση που θα διαπεράσει τη χώρα μας, να ζητάει αύξηση των μισθών για να τινάξουμε την οικονομία στον αέρα και να έχουμε εκατοντάδες χιλιάδες ανέργους; Αυτό λέγεται υποκρισία, κύριε Κεγκέρογλου! Έρχεστε εδώ και κάνετε τον καλό απέναντι στους εργαζόμενους; Τον προφυλάσουμε τον εργαζόμενο. Διότι, καθώς συνδέεται ο μηχανισμός με την αναπτυξιακή δυναμική της χώρας, θα ήταν επικίνδυνο, κύριε Πρόεδρε, αυτός ο μηχανισμός να σχετιστεί με την ύφεση, διότι μπορούσε να οδηγήσει πράγματι σε αντίθετα αποτελέσματα. Μετατοπίσαμε, λοιπόν, τον μηχανισμό και τη λειτουργία του για το 2021, για να προφυλάξουμε τους εργαζόμενους, διότι δεν μπορούσε με τα σημερινά δεδομένα να λειτουργήσει αυτός ο μηχανισμός, δηλαδή σε έκτακτες καταστάσεις ύφεσης και πανδημίας. Κι έρχεται εδώ ο κ. Κεγκέρογλου - δεν ξέρω αν είναι δικές του απόψεις ή του Κινήματος Αλλαγής συνολικά, αλλά ας τα βρουν μεταξύ τους - και εισηγείται μέσα στο 2020, με την ανεργία να είναι πραγματικά η μεγάλη πρόκληση, να ζητάει αυξήσεις για τους εργαζόμενους. Αυτό λέγεται υποκρισία και λαϊκισμός. Ευχαριστώ πολύ.
Ευχαριστούμε. Περνάμε τώρα στη δεύτερη με αριθμό 6137/4-5-2020 ερώτηση του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Σε αδιέξοδο το Σικιαρίδειο Ίδρυμα». Στην ερώτηση θα απαντήσει η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου. Κύριε Κεγκέρογλου, έχετε τον λόγο για δύο λεπτά.
Κύριε Πρόεδρε, δεν μπορώ να μην ξεκινήσω με τα ψέματα του κ. Βρούτση, ο οποίος φυσικά τα λέει και μετά κάνει ότι δεν θυμάται, φεύγει κιόλας. Λοιπόν, εγώ δεν μίλησα για καμμία αύξηση ούτε για καμμία μείωση. Εγώ μίλησα θεσμικά. Επομένως, το ψέμα που είπε εδώ μπροστά σε όλους σας - και η Διάσκεψη των Προέδρων δίνει το δικαίωμα σε εσάς να παρεμβαίνετε και να διορθώνετε - ότι εγώ ζήτησα δήθεν αύξηση στην περίοδο της ύφεσης, το χοντρό ψέμα, δεν υφίσταται, κύριε Πρόεδρε. Άρα, φαίνεται ποιος είναι προπαγανδιστής. Εγώ ζήτησα να αντιμετωπίσουμε θεσμικά το θέμα. Έχει επανέλθει η κανονικότητα κατά τη Νέα Δημοκρατία - εγώ δεν αποδέχομαι τον όρο - και θα πρέπει πραγματικά η χώρα να συζητήσει πώς θα πορευθεί. Ένα από τα ζητήματα είναι ο παραγόμενος πλούτος πού διατίθεται, με ποιον τρόπο και πώς διασφαλίζονται πραγματικά οι προϋποθέσεις για να έχουμε πρόοδο και ανάπτυξη, διότι οι αμοιβές των εργαζομένων έχουν σχέση με την πρόοδο και την ανάπτυξη. Ερχόμαστε, λοιπόν, στην ερώτηση...
Συγγνώμη, κύριε Κεγκέρογλου, θα σας διακόψω για ένα δευτερόλεπτο, γιατί ορθώς το είπατε. Οφείλω να πω ότι η συζήτηση ανάμεσα σας - θα σας δώσω όλο το χρόνο για την ερώτηση - έγινε για τον μηχανισμό διαμόρφωσης του κατώτατου μισθού. Δεν συζητήθηκαν καθόλου ούτε από τον έναν ούτε από τον άλλον τα περί αυξήσεως του κατώτατου μισθού Παρακαλώ, συνεχίστε τώρα στην ερώτησή σας.
Από τη στιγμή που δεν συμφωνώ με τον μηχανισμό πώς θα ζητήσω αύξηση από τον Υπουργό; Θεωρώ ότι ο Υπουργός δεν πρέπει να παρεμβαίνει.
Εγώ είπα ποια είναι…
Μα είναι λογικό, λέω κάτι λογικό. Ερχόμαστε, λοιπόν, σε ένα πάρα πολύ σοβαρό ζήτημα, που έχουμε ξανασυζητήσει με την Υπουργό Εργασίας, που αφορά το «Σικιαρίδειο» Ίδρυμα. Ενημερωτικά πρέπει να πω, για να είναι ενήμερη η Βουλή στο σύνολό της, ότι το «Σικιαρίδειο» ένα νομικό πρόσωπο ιδιωτικού δικαίου, έχει προσφέρει σημαντικό έργο τα προηγούμενα χρόνια και έχει τεράστιες δυνατότητες να προσφέρει έργο στα παιδιά με προβλήματα. Είναι ένα ίδρυμα, το οποίο μόνο του διοικούνταν. Όμως, η πολιτεία διακρίνοντας τα προβλήματα που υπήρχαν σε μια συγκεκριμένη περίοδο αποφάσισε - και ορθά αποφάσισε - το 2015 ότι πλέον το παίρνει υπό την εποπτεία της - και όχι μόνο - , υπό τη φροντίδα της, με την έννοια ότι αναλαμβάνει το Υπουργείο Εργασίας ουσιαστικά να διορίζει τη διοίκηση, είναι ο ν.4331/2015. Άρα δεν είναι ένα απλό νομικό πρόσωπο ιδιωτικού δικαίου ενός συλλόγου, ενός φορέα, ενός κληροδοτήματος που είναι αυτόνομο, είναι με την ευθύνη του Υπουργείου Εργασίας. Το «Σικιαρίδειο», λοιπόν, έχει σήμερα προβλήματα, σημαντικά προβλήματα. Εμείς,, επειδή παρακολουθούμε τα πράγματα βλέπουμε ότι υπάρχει μια συζήτηση γενική και αόριστη. Δεν υπάρχει, όμως, πρόοδος στο να δοθούν βιώσιμες λύσεις. Υπάρχουν συσσωρευμένα προβλήματα. Ήδη οι εργαζόμενοι έχουν να πληρωθούν τον Μάιο και τον Ιούνιο. Θα πω ότι ξεχάστηκε και ένας μισθός από τον Σεπτέμβρη του '18, κύριε Πρόεδρε, για κάποιους λόγους και δεν υπήρξε η δυνατότητα να δοθεί στη συνέχεια ούτε αυτός. Άρα, χρειάζεται να κάνει κάτι το Υπουργείο. Και επειδή πολλές φορές έχει αναρωτηθεί και η κυρία Υπουργός τι είναι αυτό που πρέπει να κάνει το Υπουργείο, εγώ θέλω να πω ότι έχει κάποια εργαλεία στα χέρια του και ολοκληρώνω με τους τίτλους αυτών των εργαλείων. Κατ' αρχάς υπάρχει ένα θεσμικό πλαίσιο, ο νόμος του 2014, που αφορά την εξυγίανση νομικών προσώπων ιδιωτικού δικαίου με ένα συγκεκριμένο σχέδιο. Βελτιώθηκε, τροποποιήθηκε για τα επόμενα χρόνια. Η αρχική εισήγηση ήταν δικιά μου και θεσμοθετήθηκε το 2014, αλλά βελτιώθηκε το 2016, αν θυμάμαι καλά, που προβλέπει για τα δευτεροβάθμια. Επειδή, αυτό είναι πρωτοβάθμιας φροντίδας, μπορούμε το ίδιο πλαίσιο βελτιώνοντάς το, τροποποιώντας το να ισχύσει και για το «Σικιαρίδειο». Η δεύτερη δυνατότητα είναι να ενταχθεί το ίδρυμα αυτό στο Κέντρο Κοινωνικής Πρόνοιας Αττικής, που είναι δημοσίου δικαίου με τα χαρακτηριστικά, βεβαίως, τα οποία έχει κατά το ανάλογο που έγινε με το Ψυχολογικό Κέντρο της Ξάνθης που το εντάξαμε, λύθηκαν τα προβλήματα του και λειτουργεί κανονικά. Το ένα είναι, λοιπόν, σχέδιο εξυγίανσης, το δεύτερο είναι η ένταξη στο κέντρο κοινωνικής πρόνοιας. Η τρίτη επιλογή, εάν δεν την έχει μελετήσει, είναι να συνεννοηθούμε - η περιφέρεια, ο δήμος, το Υπουργείο Εργασίας, το κέντρο κοινωνικής πρόνοιας, το «Σικιαρίδειο» - και να κάνουμε μια προγραμματική σύμβαση, με βάση την οποία κάθε φορέας θα έχει τη συμβολή του, πρώτα απ' όλα στην εξυγίανση του ιδρύματος, στην αντιμετώπιση των πιεστικών προβλημάτων και, το πιο σημαντικό, στην αξιοποίηση της περιουσίας του και των δυνατοτήτων του, ούτως ώστε να λειτουργήσει στη συνέχεια και να εκπληρώσει τον ρόλο του για τη στήριξη των παιδιών με προβλήματα. Απ' αυτά κάτι πρέπει να επιλέξετε. Επιλέξτε κάτι, να ξέρουμε ποιο είναι και να το βοηθήσουμε και εμείς να προχωρήσει. Αυτό είναι το θέμα που απασχολεί εργαζόμενους, διοίκηση του Ιδρύματος, τη θητεία της οποίας ανανεώσατε πρόσφατα, αλλά και όλη την ευρύτερη κοινωνία. Ευχαριστώ.
Κυρία Υπουργέ, έχετε τον ρόλο.
Ευχαριστώ, κύριε Πρόεδρε. Κύριε Κεγκέρογλου, ευχαριστώ πολύ που μου δίνετε την ευκαιρία να ενημερώσω την ελληνική αντιπροσωπεία, αλλά και τους συμπολίτες μας, για τις κινήσεις που έχουμε ήδη κάνει γι' αυτό το, όπως πολύ σωστά είπατε κι εσείς, ιστορικό ίδρυμα. Δεν είναι η πρώτη φορά που τοποθετούμαστε και, μάλιστα, ομιλούμε οι δυο μας στο Κοινοβούλιο για το ζήτημα αυτό. Είχα απαντήσει και τον Ιανουάριο σε αντίστοιχη ερώτησή σας. Οπότε, επιτρέψτε μου να θυμίσω κάποια από αυτά τα οποία είχαμε συζητήσει τότε, αλλά και να ενημερώσω για τις ακριβείς δράσεις τις οποίες έχουμε λάβει από τότε μέχρι σήμερα. Όπως γνωρίζετε καλά, το «Σικιαρίδειο» είναι ένα ίδρυμα ιστορικό, το οποίο προσφέρει από το 1939 τις υπηρεσίες του σε παιδιά με αναπηρία. Όμως, το 1955 από νομική σύσταση ως νομικό πρόσωπο δημοσίου δικαίου άρχισε να λειτουργεί ως ΝΠΙΔ. Οπότε, τα τελευταία εξήντα πέντε χρόνια λειτουργεί υπό αυτήν τη νομική μορφή, νομικό πρόσωπο ιδιωτικού δικαίου. Υπάρχει, λοιπόν, μια ιδιαιτερότητα στο «Σικιαρίδειο», η οποία είναι ότι η διοίκησή του, όπως είπατε και εσείς, ορίζεται από το δημόσιο. Επομένως, είναι αυξημένη, αν θέλετε, και η εποπτεία, αλλά και η ευθύνη του Υπουργείου μας σε αυτό. Την ευθύνη αυτή την νιώσαμε πολύ καλά, από τις πρώτες μέρες ανάληψης των καθηκόντων μας. Κι αυτό γιατί; Γιατί βρήκαμε ένα ίδρυμα με χρέη σε εφορία και φορολογικές αρχές 600.000 ευρώ. Τον περασμένο Ιανουάριο, από το ίδιο Βήμα, είχα επισημάνει ότι το «Σικιαρίδειο» χρειάζεται μία βιώσιμη λύση, που να ανταποκρίνεται στις υπηρεσίες, τη δυναμικότητά του και όλο το ιστορικό του, μια λύση, η οποία δεν θα ήταν απλά λογιστική, μια λύση, η οποία δεν θα ήταν απλά «πυροσβεστική». Ξεκινώ από το τελευταίο στοιχείο, από τις δυνατότητες του ιδρύματος. Το «Σικιαρίδειο» εδρεύει σε ένα οικόπεδο δεκαεπτά στρεμμάτων και από τα δεκαεπτά στρέμματα στο κέντρο του Αμαρουσίου, μόλις λίγα αξιοποιούνται. Επίσης, αυτή τη στιγμή φιλοξενεί ογδόντα παιδιά, με μια δυναμικότητα, όμως, διακοσίων παιδιών. Κρατήστε, λοιπόν, ότι υπάρχει πολύ μεγάλο περιθώριο περαιτέρω αξιοποίησης. Σε αυτή την κατεύθυνση, λοιπόν, κινηθήκαμε. Καταπιαστήκαμε με τις άμεσες και δη χρηματοδοτικές ανάγκες του ιδρύματος, αλλά και ανιχνεύσαμε τις δυνατότητες του Ιδρύματος και πήραμε πρωτοβουλίες που θα του εξασφαλίσουν ένα μέλλον βιώσιμο. Ως προς την αντιμετώπιση των άμεσων αναγκών, νομίζω γνωρίζετε ότι το 2019 υπέγραψα η ίδια την απόφαση για έκτακτη επιχορήγηση στο «Σικιαρίδειο», της τάξης των 348.000 ευρώ. Αυτήν ακολούθησαν σχεδόν άλλα 10.000 ευρώ από περαιτέρω έκτακτη επιχορήγηση. Συγκεκριμένα, 9.333 ευρώ, αν δεν κάνω λάθος. Σύνολο 357.000 ευρώ, σχεδόν 360.000 ευρώ. Στο σύνολό τους, τα υπόλοιπα ΝΠΙΔ για τη χρονική περίοδο αυτή, 2019-2020, έχουν λάβει 620.000 ευρώ. Μιλάμε για ΝΠΙΔ με πολύ μεγάλες ανάγκες σε όλη την επικράτεια. Οπότε, όταν το «Σικιαρίδειο» έχει λάβει από το κράτος επιχορήγηση 360.000 ευρώ και τα υπόλοιπα ΝΠΙΔ 620.000, καταλαβαίνετε ότι πάνω από τα μισά έχουν πάει στο «Σικιαρίδειο». Χάρη στις επιχορηγήσεις, λοιπόν, αυτές, το «Σικιαρίδειο» κατάφερε να εξυπηρετήσει τα χρέη του στην εφορία. Παράλληλα, έως την τελευταία εργάσιμη του 2019 ίσχυε ευεργετική ρύθμιση, σύμφωνα με την οποία το ίδρυμα απαλλάσσονταν από την υποχρέωση, μεταξύ άλλων, φορολογικής ενημερότητας και έτσι, μπορούσε να προβεί σε εισπράξεις. Οι εισπράξεις αυτές, όπως μάλλον γνωρίζετε, προέρχονται από δύο πηγές. Πρώτον, από το ΕΣΠΑ, το οποίο καλύπτει τα περισσότερα από τα εργαστήριά του και κάποια απ' τη μισθοδοσία του -33% της μισθοδοσίας, καλύπτοντας τριάντα ένα άτομα του προσωπικού - αλλά και από τα νοσήλια του ΕΟΠΥΥ, τα οποία καλύπτουν σαράντα τρία άτομα και όχι δεκατρείς περιπτώσεις οι οποίες είναι ανασφάλιστες. Θα είμαι ειλικρινής μαζί σας. Κατά τους πρώτους μήνες του 2020 διαπιστώθηκε ότι παρά τις πολύ μεγάλες επιχορηγήσεις από το Υπουργείο - σας ξαναείπα ότι περισσότερα από τα μισά χρήματα της χρηματοδότησης ΝΠΙΔ πήγαν στο «Σικιαρίδειο» Ίδρυμα - το ίδρυμα αδυνατούσε να ρυθμίσει τις οφειλές του στην εφορία. Γι' αυτό, σε νομοσχέδιο που καταθέτουμε μαζί με τον Υπουργό, ως Υπουργείο Εργασίας, ως το τέλος του χρόνου διατάζουμε την παράταση της απαλλαγής από την υποχρέωση φορολογικής και ασφαλιστικής ενημερότητας, ώστε το ίδρυμα να μπορεί να εισπράξει τα χρήματα αυτά και από το ΕΣΠΑ και από τον ΕΟΠΥΥ. Η δεύτερη λύση, που δίνουμε και αφορά στη βιωσιμότητα, έχει να κάνει με τη δημιουργία και την προγραμματική με δήμο και τη συνεισφορά της ΠΟΣΓΚΑΜΕΑ, ΚΔΑΠ ΜΕΑ και ΚΔΙΠ, για την οποία θα μιλήσω στη δευτερολογία. Σας ευχαριστώ.
Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Είναι ένας χρόνος που έχουμε Κυβέρνηση Νέας Δημοκρατίας και άρα, το ξαναλέγονται τα ίδια που λέγονταν τον Ιούλιο ή τον Σεπτέμβριο δεν έχουν νόημα πια. Λύση θέλουμε για το πρόβλημα, το οποίο βεβαίως προϋπήρχε και με διαφορετική μορφή μπορούμε να πούμε ότι υφίσταται επτά - οκτώ χρόνια. Είναι σε αδυναμία το ίδρυμα. Δεν μπορεί να υπάρξει προοπτική εάν δεν σκύψει πάνω η πολιτεία και εν προκειμένω το Υπουργείο Εργασίας και η κυρία Υφυπουργός. Εμείς λέμε ότι θα πρέπει, πέρα από την προσωρινή λύση η οποία είναι αναγκαία, χρήματα που δικαιούται να τα πάρει για να πληρώσει το δημόσιο, να υπάρξει σχέδιο βιωσιμότητας και προοπτικής. Το σχέδιο, λοιπόν, βιωσιμότητας και προοπτικής δεν μπορεί να σταματάει στη ρύθμιση που μας είπατε, η οποία είναι αναγκαία. Ακούστε όμως. Οι οφειλές προς το δημόσιο είναι 118.000. Θα πάρει το δημόσιο, δηλαδή, οφειλές με βάση τη ρύθμιση η οποία θα γίνει. Οφειλές προς τον ΕΦΚΑ. Ωραία. Χρειάζεται η ανακαίνιση, η αναμόρφωση των κτηρίων, προκειμένου να μπορέσει να έχει μια προοπτική έναν προϋπολογισμό περίπου 200.000. Απ' ό,τι διαπίστωσαν οι εργαζόμενοι, στον προϋπολογισμό του οικείου δήμου, στην περίπτωση που το αφήσουν έτσι ανοικτό, υπάρχουν μόνο 74.000. Άρα, δεν υπάρχει προοπτική με αυτόν τον τρόπο. Εγώ πιστεύω ότι πρέπει να επιλέξει μία από τις τρεις λύσεις η πολιτική ηγεσία και σε συνεργασία με τη διοίκηση, τους εργαζόμενους και την αυτοδιοίκηση και εμάς που θα συνδράμουμε, να δοθεί λύση. Ποιες είναι οι τρεις διαφορετικές, εναλλακτικές οδοί; Τις λέω και τις τρεις, γιατί κάποια πρέπει να ακολουθήσετε. Όμως, μην έρχεστε εδώ να μας επικαλείστε ότι μπορεί να γίνει κι αυτό. Είναι, πρώτα απ' όλα, η ένταξη στο κέντρο κοινωνικής πρόνοιας, που για μας είναι οριστική και καλύτερη λύση, διότι περνάει αμέσως σε ένα άλλο καθεστώς που και στον προγραμματισμό του Υπουργείου εντάσσεται απευθείας και του Κέντρου Κοινωνικής Πρόνοιας Περιφέρειας Αττικής και τα πράγματα δρομολογούνται πολύ καλύτερα. Η δεύτερη λύση, την οποία σας αποδείξαμε, είναι να μείνει όπως είναι θεσμικά, αλλά να γίνει σχέδιο εξυγίανσης και βιωσιμότητας, που είναι ανάμεσα στη διοίκηση του ιδρύματος και στο Υπουργείο Εργασίας, κατά το πρότυπο του σχεδίου εξυγίανσης του ν.4262/2014, άρθρα 55 και 56. Προβλέπονται στον συγκεκριμένο νόμο. Και η τρίτη λύση είναι να γίνει μια προγραμματική σύμβαση, Υπουργείο Εργασίας, μπορεί και το Κέντρο Κοινωνικής Πρόνοιας Περιφέρειας Αττικής να μπει μέσα, «Σικιαρίδειο» Ίδρυμα, Δήμος Αμαρουσίου και πιθανόν και η περιφέρεια στην οποία είναι ο Δήμος Αμαρουσίου και το «Σικιαρίδειο». Αυτές οι τρεις λύσεις είναι, οι οποίες με την ανάλογη μελέτη, με το ανάλογο σχέδιο εξυγίανσης και βιωσιμότητας μπορούν να εντάξουν ένα σοβαρό ίδρυμα - εργαλείο σε μια προοπτική. Δεν γίνεται να λέμε κάθε φορά ότι θα παρατείνουμε τη φορολογική ενημερότητα για να πάρει κάποια λεφτά από εδώ να τα δώσει στο δημόσιο από εκεί, να συνεχίζουν να παραμένουν απλήρωτοι εργαζόμενοι, να μην έχει εκείνη την ανάσα που χρειάζεται και την προοπτική. Δεν είναι το «Σικιαρίδειο» για να φυτοζωεί. Έχει δυνατότητες, θα τις αξιοποιήσουμε και θα παίξει σημαντικό ρόλο. Γιατί τα προβλήματα της κοινωνίας κι η αγωνία, ιδιαίτερα για τα παιδιά με αναπηρία, τα παιδιά των οικογενειών αυτών που πραγματικά αγωνίζονται από την πρώτη στιγμή της γέννησής τους ή από το σημείο που θα διαπιστωθεί ότι έχουν κάποιο ζήτημα, μπορεί να βρει ανταπόκριση από τέτοιες πολιτικές και στο «Σικιαρίδειο» Ίδρυμα. Εμείς, λοιπόν, τι σας προτρέπουμε να κάνετε; Να επιλέξετε πρώτα απ' όλα, με βάση τα δεδομένα, τι θέλετε να κάνετε, να το πείτε στους εργαζόμενους στη διοίκηση, ότι αυτό είναι το σχέδιό σας και να το προχωρήσετε. Δεν είναι μόνο να το ανακοινώνετε και να μας ενημερώνετε εδώ. Πρέπει να το προχωρήσετε. Ο επισπεύδων - αυτό σας είπα από την αρχή και μ' αυτό κλείνω - δεν είναι κάποιος άλλος παρά το Υπουργείο Εργασίας, ο τομέας πρόνοιας. Διότι με τον νόμο του 2015 εκτός από τη γενική εποπτεία που είχε τα προηγούμενα χρόνια θεσμικά, έχει υιοθετήσει και το ίδρυμα ως δικό του παιδί. Ο επισπεύδων είναι το Υπουργείο Εργασίας. Αυτό θέλω να καταλάβετε κι ότι οι ευθύνες θα ανήκουν καλώς ή κακώς και σε εσάς, κατά κύριο λόγο σε σας, αν δεν προχωρήσει. Σας κάνουμε, λοιπόν, έκκληση να αφήσετε την άκαμπτη στάση που δείχνετε μέχρι τώρα - γιατί άκαμπτη είναι η στάση σας - σε σχέση μ' αυτά που σας θέτουν οι εργαζόμενοι κι η διοίκηση και να σκύψετε στο πρόβλημα, να δώσουμε λύση, και εμείς θα είμαστε κοντά να την υποστηρίξουμε. Ευχαριστώ.
Τον λόγο έχει η κ. Μιχαηλίδου.
Ευχαριστώ, κύριε Πρόεδρε. Ευχαριστώ πολύ, κύριε Κεγκέρογλου. Θα ήθελα να προσθέσω λίγο στις τρεις λύσεις του «ευαγγελίου» των λύσεων του κ. Κεγκέρογλου ότι υπάρχουν και άλλες και υπάρχει και η λύση την οποία προσφέρει το Υπουργείο μας. Δεν είναι ένα «ευαγγέλιο» το οποίο απλά προσφέρει τις τρεις λύσεις που περιγράφηκαν, με αρκετή λεπτομέρεια μόλις στο Κοινοβούλιο. Επίσης, θα ήθελα να θυμίσω ότι το «Σικιαρίδειο» - όπως είπατε, κύριε Κεγκέρογλου - δεν δικαιούται τα χρήματα των φορολογουμένων. Αυτό που δικαιούται το «Σικιαρίδειο» είναι ως ΝΠΙΔ, νομικό πρόσωπο ιδιωτικού δικαίου, να λάβει τη βοήθεια που χρειάζεται από το Υπουργείο Εργασίας, έτσι ώστε να συνεχίσει να προσφέρει με έναν βιώσιμο τρόπο τις υπηρεσίες που χρειάζονται στα παιδιά με αναπηρία. Και αυτό είναι που κάνουμε. Γιατί τα χρήματα του φορολογούμενου είναι χρήματα τα οποία σεβόμαστε πάρα πολύ και καταλαβαίνουμε με πόση δυσκολία δίνονται ειδικά τους μήνες αυτούς, τους μήνες της πανδημίας που οι οικονομικές καταστάσεις είναι πολύ διαφορετικές. Οπότε η λύση - και δη η πρώτη και η δεύτερη λύση που περιγράψατε, δηλαδή η πρώτη να μπει το «Σικιαρίδειο» από την «πίσω πόρτα» στο δημόσιο και η δεύτερη να μπει το Σικιαρίδειο από την «μπροστινή πόρτα» ως μέλος του Κέντρου Κοινωνικής Πρόνοιας Αττικής στο δημόσιο - , δεν είναι λύση κάθε νομικό πρόσωπο ιδιωτικού δικαίου το οποίο έχει χρέη, να κρατικοποιείται. Γιατί αυτή η κρατικοποίηση σε κάποιον αναφέρεται και στη συγκεκριμένη περίπτωση αναφέρεται στον Έλληνα φορολογούμενο που με τόση μεγάλη δυσκολία τα βγάζει πέρα τους μήνες αυτούς. Οπότε για να είμαι σαφής ως προς το τι έχουμε κάνει: Έχουμε βοηθήσει στο χρηματοδοτικό σκέλος και βοηθούμε και στο βιώσιμο σκέλος. Όσον αφορά στο χρηματοδοτικό έχουμε δώσει στο «Σικιαρίδειο» όσα χρήματα δεν έχουμε δώσει σε κανένα άλλο ΝΠΙΔ. Και στο σκέλος της βιωσιμότητας κληρονομήσαμε την προγραμματική του δήμου με το «Σικιαρίδειο» και κανείς δεν την είχε ενεργοποιήσει από το 2018, για λόγους που δεν γνωρίζουμε. Δεν ξέρω τι πληροφορίες έχετε από τον σύλλογο εργαζομένων, πάντως σίγουρα στο δημοτικό συμβούλιο θα δούμε όλοι τα ποσά που θα δεσμεύσει ο δήμος. Και γιατί θα τα δεσμεύσει; Για να φτιάξει ΚΔΑΠ ΜΕΑ από τη μία, άρα να αναβαθμίσει τις εγκαταστάσεις του ίδιου του ιδρύματος, να πάνε περισσότερα παιδιά στο ΚΔΑΠ για παιδιά με αναπηρία, αλλά και να δώσει χρήματα, γιατί αυτά πάνε μαζί. Και η συμφωνία μας κι η συμφωνία της διοίκησης με το Δήμο Αμαρουσίου είναι απολύτως σαφής, ότι θα συνεχίσει το ΚΔΑΠ μόνο αν ξεκινήσει το ΚΔΗΦ, αν ξεκινήσει η αναβάθμιση των εγκαταστάσεων για το ΚΔΗΦ. Τι προϋποθέτει το ΚΔΗΦ; Προϋποθέτει νοσήλια τα οποία θα δίνονται ημερήσια από τον ΕΟΠΥΥ στο «Σικιαρίδειο» τετραπλάσια απ' αυτά που δίνονται σήμερα. Οπότε και η οικονομική βιωσιμότητα θα υπάρξει. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Κύριε Πρόεδρε, τελειώνω. Εμείς τι κάναμε; Εμείς δώσαμε τα χρήματα που χρειαζόταν έτσι ώστε να μπει στην ασφαλιστική ρύθμιση, ορίσαμε νέα διοίκηση, καταφέραμε και περνάμε με νομοσχέδιο τώρα, στο Υπουργείο Εργασίας, την απαλλαγή ασφαλιστικής ενημερότητας, έτσι ώστε να μπορεί να λαμβάνει τα χρήματα από το ΕΣΠΑ και από τον ΕΟΠΥΥ και προχωρούμε σε σχέδιο βιωσιμότητας μέσω αναβάθμισης της κτηριακής υποδομής μέσα από το ΚΔΑΠ ΜΕΑ και μέσα από την απαραίτητη αναβάθμιση για να φτιαχτεί το ΚΔΗΦ μέσα στο «Σικιαρίδειο», που θα τετραπλασιάσει τα έσοδα για όσους δεν θα καλύπτονται από τον ΕΟΠΥΥ και από το ΕΣΠΑ, το οποίο θα ξαναξεκινήσει να δίνεται τους αμέσως επόμενους μήνες. Σας ευχαριστώ πολύ.
Ευχαριστώ και εγώ. Συνεχίζουμε με την τρίτη με αριθμό 838/22-6-2020 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Οικονομικών, με θέμα: «Άμεση κατάργηση του τέλους επιτηδεύματος σε γεωργούς και κτηνοτρόφους». Θα απαντήσει ο Υφυπουργός Οικονομικών κ. Απόστολος Βεσυρόπουλος. Τον λόγο έχει για δύο λεπτά η κ. Μανωλάκου.
Ευχαριστώ, κύριε Πρόεδρε. Ξέρετε, κύριε Υφυπουργέ, ότι όσοι αγρότες πήγαν στους λογιστές για να κάνουν τις δηλώσεις, κοκκαλώσανε; Άλλοι λένε ότι τους «ήρθε κεραμίδα στο κεφάλι», αφού στις δηλώσεις εισοδήματος του 2020 εφαρμόζεται στους αγρότες κανονικού καθεστώτος ΦΠΑ, το τέλος επιτηδεύματος, καθώς συμπληρώνεται η πενταετία που ίσχυε η αναβολή της επιβολής του. Είναι η πρώτη φορά που καλούνται να πληρώσουν τέλος επιτηδεύματος. Και δεν είναι λίγο, είναι 650 ευρώ και δεν τα έχουν, πραγματικά δεν τα έχουν. Εξαίρεση, βέβαια, από την καταβολή του τέλους επιτηδεύματος έχουν οι συνεταιρισμένοι αγρότες που αποτελούν ένα πολύ μικρό τμήμα γιατί ούτε ο ΣΥΡΙΖΑ το κατήργησε, απλώς το πέρασε και στους συνεταιρισμένους, αλλά με αυστηρούς όρους, δηλαδή το 80% της παραγωγής να την παραδίδουν στον συνεταιρισμό, αφού όλοι ξέρουμε ότι οι περισσότεροι συνεταιρισμοί δηλώσεις του ΟΣΔΕ κάνουν. Δεν κάνουν τίποτα άλλο. Συνεπώς, ελάχιστη η εξαίρεση. Το χαράτσι λοιπόν, αυτό των 650 ευρώ, επιβαρύνει υπέρμετρα και γεωργούς και κτηνοτρόφους και ψαράδες, οι οποίοι προσπαθούν στην κυριολεξία να επιβιώσουν σ' ένα καθεστώς πολύ υψηλού κόστους παραγωγής, ληστρικής εκμετάλλευσης των εμποροβιομηχάνων με τιμές που δίνονται στα αγροτικά προϊόντα. Το ξέρετε και εσείς από την περιοχή που εκλέγεστε με τους ροδακινοπαραγωγούς στον Νομό Ημαθίας. Εμπάργκο είχαν τα προηγούμενα χρόνια. Φέτος μειωμένη παραγωγή, υψηλό κόστος παραγωγής, μειωμένες οι τιμές. Τους ζητάνε να πάρουν την παραγωγή με ανοικτές τιμές. Συνεπώς, το εισόδημα της πλειοψηφίας των αγροτών έχει πληγεί φέτος και εξαιτίας της πανδημίας και των μεγάλων καταστροφών. Ουσιαστικά, με το τέλος επιτηδεύματος μεγαλώνουν, πολλαπλασιάζονται τα χρέη τους. Αδυνατούν να πληρώσουν στην εφορία αυτήν την επιπλέον επιβάρυνση. Θεωρούμε ότι δεν θέλετε και εσείς να μπουν στο καθεστώς κατασχέσεων, αφού δεν έχουν να πληρώσουν. Δεν σας ρωτάμε, σας ζητάμε να προχωρήσετε άμεσα στην κατάργηση του τέλους επιτηδεύματος γι' αυτούς τους αγρότες και να ανοίξει και για τους μικροεπαγγελματίες αυτοαπασχολούμενους γενικότερα. Ευχαριστώ.
Τον λόγο έχει ο κ. Υφυπουργός για τρία λεπτά.
Ευχαριστώ, κύριε Πρόεδρε. Κυρία συνάδελφε, αναδεικνύεται με την ερώτησή σας ένα υπαρκτό πρόβλημα που απασχολεί χιλιάδες αγρότες. Προέρχομαι από αγροτική οικογένεια. Είμαι σε άμεση και διαρκή επαφή με τον αγροτικό κόσμο. Γνωρίζω τα προβλήματα και τις δυσκολίες που αντιμετωπίζει. Γνωρίζω τις αρνητικές επιπτώσεις της πανδημίας στην αγροτική οικονομία, όπως τις γνωρίζει και η Κυβέρνηση και δεν σκοπεύει να μείνει απαθής. Αντίθετα, θα κάνει αυτό που πρέπει, αυτό που επιβάλλεται για τη φορολογική ελάφρυνση των αγροτών. Ποια είναι η πραγματικότητα; Όπως γνωρίζετε, οι αγρότες οι οποίοι εντάχθηκαν από την 1η Ιανουαρίου 2014 στο κανονικό καθεστώς ΦΠΑ και συμπλήρωσαν την πενταετία απαλλαγής από το τέλος επιτηδεύματος την 31η Δεκεμβρίου 2018, για τα φορολογικά έτη από το 2019 και επόμενα, έχουν υποχρέωση καταβολής του τέλους επιτηδεύματος. Αυτό σημαίνει ότι με τα μέχρι σήμερα ισχύοντα, με την εκκαθάριση της δήλωσης φορολογίας εισοδήματος του φορολογικού έτους 2019, οι αγρότες θα κληθούν να καταβάλουν εντός του 2020 το τέλος επιτηδεύματος. Θα ήθελα να σας ενημερώσω και να δηλώσω ξεκάθαρα σήμερα, εδώ, στην Αίθουσα του Κοινοβουλίου, ότι αυτό δεν θα συμβεί. Με απόφαση του Πρωθυπουργού αναστέλλεται για τους αγρότες η εφαρμογή του μέτρου της επιβολής του τέλους επιτηδεύματος για το φορολογικό έτος 2019. Οι ωφελούμενοι αυτού του μέτρου είναι οι κατά κύριο επάγγελμα αγρότες του κανονικού καθεστώτος. Σας είπα ότι έχουμε πλήρη επίγνωση της πραγματικότητας. Θα συνιστούσε παραλογισμό σε αυτήν τη δύσκολη συγκυρία να επιβαρυνθούν οι αγρότες με την καταβολή τέλους επιτηδεύματος 650 ευρώ. Γι' αυτό και με απόφαση του Πρωθυπουργού προχωρούμε στην αναστολή της εφαρμογής του μέτρου και θα κατατεθεί άμεσα στη Βουλή και η σχετική νομοθετική ρύθμιση. Σας ευχαριστώ.
Ευχαριστώ, κύριε Υφυπουργέ. Τον λόγο έχει η κ. Μανωλάκου για τρία λεπτά.
Κύριε Υφυπουργέ, είναι θετικό αυτό που αναφέρετε, η αναστολή. Πράγματι είναι πιεστική η κατάσταση στην αγροτιά. Την περιγράψατε. Όμως θα ήθελα να υπενθυμίσω κάτι και να προτείνω. Το τέλος επιτηδεύματος είναι ένας κεφαλικός φόρος, κεφαλικός στην κυριολεξία. Το ποσό των 650 ευρώ δεν είναι μικρό για έναν μικρομεσαίο αγρότη. Κι εσείς το καταλαβαίνετε, γιατί προέρχεστε από αγροτική περιοχή. Αντιστοιχεί περίπου στις μισές ασφαλιστικές εισφορές για μισό χρόνο. Το ίδιο ποσό, αυτό δηλαδή το χαράτσι των 650 ευρώ, το πληρώνει και αυτός που έχει εισόδημα 3.000 ευρώ, δηλαδή ένας πάμφτωχος, αλλά και αυτός που έχει 40.000 ευρώ, ένας μεσαίος, αλλά και περισσότερο. Γι' αυτό λέμε ότι είναι κεφαλικός φόρος. Συνεπώς είναι ένας άδικος φόρος, φορολογούνται κεφάλια, όχι εισοδήματα. Γι' αυτό δεν μιλάμε και δεν πρέπει να μιλάμε για αναστολή, δεν πρέπει να μιλάμε για πάγωμα. Πρέπει να μιλάμε για κατάργηση και αυτή είναι η πρότασή μας, κατάργηση αυτού του άδικου φόρου. Το λέμε και για έναν δεύτερο λόγο, αν θέλετε. Με ποια λογική καθιερώθηκε το τέλος επιτηδεύματος, αυτός ο άδικος φόρος; Ήταν μνημονιακή επιβολή, ήταν στο πρώτο και δεύτερο μνημόνιο, το επέβαλαν δηλαδή τα μνημόνια. Τα μνημόνια τελείωσαν, έτσι μας έλεγε ο ΣΥΡΙΖΑ, αλλά κι εσείς, η Νέα Δημοκρατία, μας λέγατε ότι μπαίνουμε στην ανάπτυξη, ανεξάρτητα τώρα που ερχόμαστε σε βαθιά ύφεση. Δεν μπορεί να συνεχίσουν να πληρώνουν οι φτωχομεσαίοι γεωργοί, και κτηνοτρόφοι και οι ψαράδες, δηλαδή, οι φτωχοί. Γιατί στους μεγάλους, στις μεγάλες επιχειρήσεις, υπάρχουν φοροαπαλλαγές και οικονομικές ενισχύσεις. Εδώ, με την πανδημία, οι πρώτοι που ενισχύσατε με 15 εκατομμύρια ήταν οι εφοπλιστές. Οι αγρότες, αυτοί που έχουν πληγεί, δεν έχουν πάρει ακόμα τίποτε. Εσείς, λοιπόν, που έχετε και την πείρα, όχι μόνο λόγω του αντικειμένου του Υφυπουργού, αλλά και ως εφοριακός, νομίζω ότι το καταλαβαίνετε πολύ καλύτερα πόσο άδικο μέτρο είναι. Αυτό που ζητάμε είναι η αναστολή να γίνει οριστική κατάργηση. Αυτό είναι το δίκαιο, αυτό σας ζητάμε να κάνετε και να μην είναι μόνο για το 2019. Ευχαριστώ.
Ευχαριστώ. Τον λόγο έχει ο κ. Βεσυρόπουλος.
Κυρία συνάδελφε, αυτή η Κυβέρνηση δεν λέει ψέματα. Γι' αυτό και διατηρεί αλώβητο το κεφάλαιο ειλικρίνειας και εμπιστοσύνης στη σχέση της με τους πολίτες. Η προηγούμενη κυβέρνηση εξαίρεσε από την υποχρέωση καταβολής τέλους επιτηδεύματος στους αγρότες, μέλη αγροτικών συνεταιρισμών, ο αριθμός των οποίων είναι κατά πολύ μικρότερος, όπως κι εσείς αναφέρατε στην ερώτησή σας, από το σύνολο των υπόχρεων αγροτών σε καταβολή τέλους επιτηδεύματος. Και φυσικά οι αγρότες έχουν μνήμη, κρίση, αλλά και μέτρο σύγκρισης ανάμεσα στην προηγούμενη κυβέρνηση και στην Κυβέρνηση του Κυριάκου Μητσοτάκη. Υπενθυμίζω ότι το 2015 ο κ. Τσίπρας υποσχόταν στους αγρότες αφορολόγητο 12.000 ευρώ, κατάργηση της προκαταβολής φόρου και πολλά άλλα. Έκανε τα ακριβώς αντίθετα. Αύξησε την προκαταβολή φόρου από το 27,5% στο 100%, μείωσε το αφορολόγητο από τις 9.545 ευρώ σε 8.636 ευρώ και τριπλασίασε τους φορολογικούς συντελεστές της εισφοράς αλληλεγγύης. Φορολόγησε από το πρώτο ευρώ τις κοινοτικές ενισχύσεις και επιδοτήσεις. Επέβαλε έναν άδικο ειδικό φόρο κατανάλωσης στο κρασί και εκτίναξε το κόστος αγροτικής παραγωγής στα ύψη, αυξάνοντας τον ειδικό φόρο κατανάλωσης στο πετρέλαιο κίνησης, καταργώντας την επιστροφή του ειδικού φόρου κατανάλωσης στο πετρέλαιο κίνησης γεωργικής χρήσης και αυξάνοντας τον ΦΠΑ στα αγροτικά εφόδια στο 24% από 13%. Αντίθετα, η Κυβέρνηση του Κυριάκου Μητσοτάκη έχει ήδη προχωρήσει: Πρώτον, σε μείωση του ΕΝΦΙΑ. Δεύτερον, στη μείωση του φορολογικού συντελεστή των αγροτικών συλλογικών σχημάτων στο 10%. Τρίτον, στη μείωση του εισαγωγικού συντελεστή του φόρου εισοδήματος φυσικών προσώπων από το 22% στο 9%. Τέταρτον, στη μείωση του φόρου των αγροτικών επιχειρήσεων από το 28% στο 24%. Πέμπτον, στην ψήφιση διάταξης για την επιστροφή ή τη διαγραφή του ειδικού φόρου κατανάλωσης που εισπράχθηκε ή βεβαιώθηκε αντίστοιχα για αποθέματα κρασιού, τα οποία κατά την ημερομηνία κατάργησης του φόρου, δηλαδή έως και 31-12-2018, δεν είχαν διατεθεί στην κατανάλωση. Έχουμε ήδη προχωρήσει στην απαλλαγή για το 2020 των αγροτεμαχίων από τον συμπληρωματικό φόρο του ΕΝΦΙΑ και όπως σας είπα, προχωρούμε και στην αναστολή της εφαρμογής του μέτρου της επιβολής του τέλους επιτηδεύματος στους κατά κύριο επάγγελμα αγρότες για το φορολογικό έτος 2019. Στον πυρήνα της φιλελεύθερης ιδεολογίας αλλά και της πολιτικής μας είναι η μείωση των φόρων. Η δημιουργία ή η ύπαρξη δημοσιονομικού χώρου θα αξιοποιείται πάντα στην κατεύθυνση της μείωσης των φορολογικών επιβαρύνσεων. Δέσμευσή μας ήταν και εξακολουθεί να παραμένει η μείωση της προκαταβολής φόρου που θα ανακοινωθεί τις επόμενες ημέρες, αλλά και η μείωση και σταδιακή κατάργηση του τέλους επιτηδεύματος για όλους τους επαγγελματίες. Πιστεύω ότι σας έχω καλύψει πλήρως. Σας ευχαριστώ.
Δεν φτάνουν, όμως, για την αγροτιά.
Θα συζητηθεί τώρα η δεύτερη με αριθμό 841/22-6-2020 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Οικονομικών, με θέμα: «Πορεία εκκαθάρισης πρώην Οργανισμού Κωπαΐδας». Κύριε Μουλκιώτη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, ξεκινάμε με ένα πολύ θετικό μήνυμα. Συμπτωματικά έχει κατατεθεί και από μέρους μου ερώτηση για την κατάργηση του τέλους επιτηδεύματος. Είναι πολύ σημαντικό αυτό που λέτε κατ' αρχάς, με την έννοια ότι αναστέλλεται. Όμως, δεν αρκεί. Επειδή κατάγεστε από αγροτική οικογένεια, αντιλαμβάνεστε τι σημαίνει αγροτική οικογένεια και αγροτικό εισόδημα όχι λόγω πανδημίας, αλλά λόγω των περιστάσεων που ζούμε. Η κατάργηση θα είναι μονόδρομος. Μόνο έτσι μπορούν οι αγρότες να αισθανθούν ότι κάτι επιπλέον γίνεται. Είναι βέβαια θετικό. Δεν θα τα ισοπεδώνουμε όλα. Πράγματι, είναι θετικό και χαιρόμαστε και ικανοποιούμαστε, διότι κάνουμε σωστά και εμείς τη δουλειά μας, αναδεικνύοντας κάτι που το βλέπετε και το υιοθετείτε. Είναι θετικό. Όμως, όπως είπε και η συνάδελφος κυρία Μανωλάκου, η κατάργηση είναι ένα θέμα. Πέραν τούτου, κύριε Υπουργέ, όσον αφορά την Κωπαΐδα, ο Οργανισμός Κωπαΐδας, όπως ξέρετε, καταργήθηκε - όπως καταργήθηκε. Η τότε περιφερειακή αρχή είχε πει ότι πριν καταργηθεί και πριν αποδοθεί στην περιφέρεια, ας γίνει πρώτα η εκκαθάριση του Οργανισμού Κωπαΐδας από το ελληνικό δημόσιο που είχε την ευθύνη και στη συνέχεια να παραδοθεί. Δεν έλαβε χώρα τούτο επί υπουργίας του νυν Πρωθυπουργού. Δυστυχώς, δεν έλαβε χώρα. Σήμερα τι γίνεται; Έχει ξεκινήσει η διαδικασία εκκαθάρισης, ενώ η όλη διαδικασία που αναφέρεται στον Οργανισμό Κωπαΐδα έχει αποδοθεί στην περιφερειακή αυτοδιοίκηση, στην Περιφέρεια Στερεάς Ελλάδος. Διορίζεται κάθε χρόνο ένας εκκαθαριστής. Ξανά, κάθε χρόνο, σύμβαση με σύμβαση. Τελείωσε στις 31-12-2019. Τελειώνει ο Ιούνιος του 2020 και δεν έχει οριστεί εκκαθαριστής. Είναι χιλιάδες τα προβλήματα όχι μόνο στην περιφέρεια που δεν μπορεί να προχωρήσει και να κάνει τις όποιες ενέργειες θέλει να κάνει και να αξιοποιήσει, ενδεχομένως, και τα κτήματα που συνεχίζεται η μη εκκαθάριση. Οι αγρότες δεν μπορούν να κινηθούν άνετα. Έχουν πρόβλημα τόσο όσον αφορά τη διαδικασία καταβολής των οποιωνδήποτε οφειλών έχουν, αλλά πολύ περισσότερο των μεταβιβάσεων και των άλλων δοσοληψιών που πρέπει να υπάρξουν. Είναι πρόβλημα μεγάλο ο μη ορισμός εκκαθαριστή μέχρι σήμερα. Ζητάμε την άμεση εκκαθάριση, διότι, κύριε Υπουργέ, δεν είναι μόνο το τώρα, έξι μήνες υπάρχει καθυστέρηση. Πώς θα καλυφθεί αυτός ο χρόνος, όταν έχουν συσσωρευτεί χιλιάδες θέματα και αιτήματα και το ένα χαρτί είναι πάνω στο άλλο στις υπηρεσίες της περιφέρειας; Επίσης, δεν πρέπει κάποτε να τελειώσει; Υπάρχει ένα χρονοδιάγραμμα από πλευράς Κυβέρνησης ότι τότε θα τελειώσει η εκκαθάριση; Ας διοριστούν δυο, τρεις, τέσσερις, πέντε, αλλά να τελειώσει. Δεν συμφέρει κανέναν και πολύ περισσότερο δεν συμφέρει την Κυβέρνηση που έχει μια τέτοια εκκρεμότητα. Αλλά και η περιφερειακή αυτοδιοίκηση δεν μπορεί να επιτελέσει το έργο της, έστω με αυτή την εκκρεμότητα με το μεσοδιάστημα το οποίο υπάρχει. Γι' αυτόν τον λόγο, λοιπόν, ζητάμε τον άμεσο ορισμό. Έχουμε καθυστερήσει πάρα πολύ.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, αναφέρεστε σε ένα υπαρκτό πρόβλημα που η Κυβέρνησή μας κλήθηκε να αντιμετωπίσει και μαζί με αυτό τις καθυστερήσεις που υπήρξαν τα πέντε προηγούμενα χρόνια. Υπενθυμίζω ότι με το άρθρο 13 του ν.4250/2014 καταργήθηκε ο «Οργανισμός Κωπαΐδας». Οι αρμοδιότητές του μεταφέρθηκαν στην Περιφέρεια Στερεάς Ελλάδας και η κινητή και ακίνητη περιουσία του Οργανισμού περιήλθε αυτοδίκαια στο ελληνικό δημόσιο. Με το άρθρο 61 του ν.4305/2014 προβλέφθηκε ο διορισμός εκκαθαριστή με έργο την απογραφή της περιουσίας του, καθώς και την τακτοποίηση των πάσης φύσεως υποχρεώσεων και εκκρεμοτήτων και την είσπραξη των απαιτήσεων που υπήρχαν κατά την περίοδο κατάργησης του φορέα. Εκδόθηκαν μάλιστα και οι κανονιστικές πράξεις οι οποίες αποτύπωναν τον τρόπο διενέργειας της εκκαθάρισης και παρέτειναν τη διάρκεια ισχύος της σταδιακά ως τις 31-12-2019, με ταυτόχρονη παράταση της θητείας του εκκαθαριστή. Στη διαδικασία της εκκαθάρισης ανέκυψαν τα εξής προβλήματα: Πρώτον, με δεδομένο ότι δεν παραδόθηκε ποτέ κανενός είδους αρχείο του Οργανισμού, χρειάστηκε ανασύσταση και ανάκτηση αυτών των αρχείων, μια διαδικασία που ήταν εξαιρετικά χρονοβόρα. Δεύτερον, δεν είχε ολοκληρωθεί η σύνταξη των καταστάσεων καταγραφής και απογραφής πάγιων περιουσιακών στοιχείων, καθώς και η παράδοσή τους στην Περιφέρεια Στερεάς Ελλάδας. Τρίτον, υπήρχαν εκκρεμείς δίκες και οφειλές προς τον Οργανισμό, όπως ανταποδοτικά και αρδευτικά τέλη, κατά κύριο λόγο εξαιτίας της αδυναμίας ταυτοποίησης κληρούχων και οφειλετών. Το θέμα της ρύθμισης και είσπραξης παλαιών χρεών των κληρούχων αντιμετωπίστηκε με νομοθετική ρύθμιση του ν.4546/2018 που παρέχει τη δυνατότητα ρύθμισης καταβολής των οφειλών σε τριάντα έξι μηνιαίες δόσεις - με δυνατότητα παράτασης για τέσσερις επιπλέον μήνες σε περίπτωση ανωτέρας βίας - κατ' αναλογία των όσων ισχύουν για τη βεβαίωση και είσπραξη οφειλών υπέρ των οργανισμών εγγείων βελτιώσεων. Η πλήρης αποτύπωση των ακινήτων περιουσιακών στοιχείων που κατείχε ή διαχειριζόταν ο πρώην «Οργανισμός Κωπαΐδας», και τα οποία έχουν περιέλθει ως προς την κυριότητα στο ελληνικό δημόσιο και ως προς τη χρήση, διαχείριση και εκμετάλλευση στην περιφέρεια ή στο Υπουργείο Αγροτικής Ανάπτυξης και Τροφίμων, θα καταστεί δυνατή με την ολοκλήρωση της προβλεπόμενης διαδικασίας απογραφής. Σε κάθε περίπτωση το ιδιοκτησιακό καθεστώς και το δικαίωμα διαχείρισης των ανωτέρω ακινήτων είναι σαφώς προσδιορισμένο στο υφιστάμενο νομοθετικό πλαίσιο και έχει ενημερωθεί σχετικά η Περιφέρεια Στερεάς Ελλάδος προκειμένου να κάνει χρήση των δικαιωμάτων της. Όλα αυτά θα απαιτήσουν πρόσθετο χρόνο, όπως αντιλαμβάνεστε. Γι' αυτό και θα ήθελα να σας ενημερώσω ότι εντός των ημερών αναμένεται η δημοσίευση της απόφασης ορισμού νέου εκκαθαριστή του πρώην Οργανισμού Κωπαΐδας και η παράταση του χρόνου περάτωσης της εκκαθάρισης μέχρι την 31-12-2020. Σας ευχαριστώ.
Ευχαριστώ κι εγώ, κύριε Υπουργέ. Κύριε Μουλκιώτη, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, από τους λόγους που παραθέσατε αποδεικνύεται πράγματι πόσο δίκιο είχε η τότε περιφερειακή αυτοδιοίκηση και οι φορείς, συνεταιρισμοί, αγροτικοί σύλλογοι, τοπική αυτοδιοίκηση, που έλεγαν ότι πρώτα πρέπει να γίνει η εκκαθάριση από το ελληνικό δημόσιο και μετά να γίνει η παράδοση. Πόσο δίκιο είχαν! Αλλά δυστυχώς ο τότε Υπουργός Διοικητικής Μεταρρύθμισης είχε βία, είχε πρεμούρα, που λένε και στην περιοχή μας. Σε σχέση με τον ορισμό εκκαθαριστή, καταλαβαίνω ότι αναμένεται εντός των ημερών να δημοσιευθεί στο ΦΕΚ ο διορισμός νέου εκκαθαριστή που να συνεχίσει. Δεν ξέρω αν ο χρόνος μέχρι 31-12-2020 θα είναι αρκετός. Φοβάμαι ότι είναι μάλλον ουτοπία, δεν είναι ρεαλιστικό. Φοβάμαι ότι είναι έτσι, δεδομένου ότι τα προβλήματα είναι όσα είπατε και ακόμα περισσότερα στην πραγματικότητα, τα οποία βιώνουμε καθημερινά όλοι εμείς, όχι μόνο οι κληρούχοι, αλλά και όλοι στη Βοιωτία. Σε σχέση με τα προβλήματα, λοιπόν, τα οποία έχουν ανακύψει, πιστεύουμε ότι στον Οργανισμό Κωπαΐδος και με την όλη διαδικασία εκκαθάρισης το ένα άτομο δεν θα αρκέσει. Μήπως πρέπει να το δείτε συμπληρωματικά; Και στην πορεία του χρόνου, έως 31 Δεκεμβρίου, μήπως πρέπει να υπάρξει υποβοήθηση, προκειμένου να έχουμε την πλήρη και ολοσχερή πλέον εκκαθάριση του Οργανισμού Κωπαΐδος; Διότι, δυστυχώς, είναι διάφορα τα προβλήματα και δεν είναι και μόνιμη και αποκλειστική η απασχόληση του εκκαθαριστή ούτε είναι μόνιμος κάτοικος στην περιοχή να έχει δυνατότητες, έχει και άλλα προβλήματα τα οποία αντιμετωπίζει στην καθημερινότητα και άρα, ο χρόνος δεν θα είναι επαρκής. Επισημαίνουμε αυτόν τον κίνδυνο πέραν των άλλων προβλημάτων, τα οποία ανακύπτουν, διότι η Κωπαΐδα δεν είναι κάτι στατικό, είναι κάτι δυναμικό. Κύριε Υπουργέ, επαναλαμβάνω, επειδή είπατε ότι είστε από αγροτική περιοχή, η Κωπαΐδα τα τελευταία χρόνια έχει πληγεί κατ' επανάληψη. Δεν αντέχει πλέον να υφίσταται και άλλες επιπτώσεις από αυτά τα προβληματικά ζητήματα τα οποία ανακύπτουν. Τα θέματα τα οποία αντιμετωπίζουν οι κληρούχοι είναι πάρα πολλά και δεν μπορούν ακόμα και τώρα, λοιπόν, με αυτή τη διαδικασία - τη χρονοβόρα διαδικασία - και τη γραφειοκρατία που υπάρχει να έχουν και τη δυνατότητα έστω και απρόσκοπτης εκμετάλλευσης των αγρών τους. Όλη η διαδικασία η οποία έως σήμερα έχει υιοθετηθεί, δυστυχώς, είναι γραφειοκρατική - έντονα γραφειοκρατική - και εγώ εκφράζω και θέλω να το πω από του Βήματος της Βουλής ότι θα υπάρξει πάλι καθυστέρηση και πάλι δεν θα έχουμε ολοκληρωτική τακτοποίηση του ζητήματος. Το θέτουμε το ζήτημα, το λέμε και με την ερώτησή μας, να το δείτε. Δεν φτάνει απλώς ένας εκκαθαριστής και μακάρι να γίνει άμεσα ο διορισμός. Δεν ξέρω. Επιταχύνετε τις διαδικασίες, γιατί πάμε στον άλλο μισό χρόνο! Είναι άλλοι έξι μήνες ακόμα. Δεν θα προλάβει, δεν θα μπορεί να κάνει τίποτα άλλο. Διότι πιστεύουμε ότι πρέπει όλες αυτές οι διαδικασίες να ολοκληρωθούν, για να ξέρουν και οι φορείς και οι πολίτες και οι κληρούχοι το πώς θα κινηθούν περαιτέρω. Είναι ένας οργανισμός ο οποίος δόθηκε στην περιφέρεια, αποτελεί πλέον μια υπηρεσία στη γραφειοκρατική δομή της περιφέρειας, ενώ χρειάζεται κάτι άλλο που να έχει δυνατότητα ανάπτυξης και περαιτέρω προβολής αυτού του όλου χώρου των διακοσίων είκοσι χιλιάδων στρεμμάτων. Τι δηλαδή; Χρειάζεται την ίδρυση ενός φορέα από την αυτοδιοίκηση, από τους φορείς, αναπτυξιακού φορέα για την Κωπαΐδα, προκειμένου να υπάρχει μια άλλη κατάσταση, να δώσει μια προοπτική και μια άλλη δυνατότητα ανάπτυξης στους κληρούχους. Σας ευχαριστώ πολύ.
Ορίστε, κύριε Υπουργέ, έχετε τον λόγο για τρία λεπτά.
Κύριε συνάδελφε, όπως σας είπα και στην πρωτολογία μου, με την έκδοση της νέας υπουργικής απόφασης παρατείνεται μέχρι 31-12-2020 η διάρκεια της εκκαθάρισης και ορίζεται νέος εκκαθαριστής, ο οποίος θα αναλάβει με εξειδικευμένο προσωπικό το σύνολο του έργου της εκκαθάρισης. Θέλουμε να δώσουμε οριστική λύση στο πρόβλημα, να ολοκληρωθεί η εκκαθάριση, να σταματήσει να υφίσταται αυτή η εκκρεμότητα. Και πλέον θα υπάρχουν δεσμευτικοί κανόνες και χρονοδιαγράμματα. Η εκκαθαρίστρια εταιρεία αναλαμβάνει την υποχρέωση όπως εντός διμήνου από την ανάληψη των καθηκόντων της υποβάλει στον Υπουργό Οικονομικών αναλυτικό χρονοδιάγραμμα ολοκλήρωσης των ανωτέρω περιγραφόμενων εργασιών, όπως αυτές περαιτέρω εξειδικεύονται στην προσφορά της. Η απερχόμενη εκκαθαρίστρια εταιρεία από την ημερομηνία δημοσίευσης της απόφασης ορισμού νέου εκκαθαριστή και εντός δεκαπέντε εργασίμων ημερών θα προβεί στη σύνταξη πρωτοκόλλου παράδοσης - παραλαβής όλου του υπάρχοντος υλικού του έργου της εκκαθάρισης για το σύνολο των στοιχείων του ενεργητικού και παθητικού του εν λόγω νομικού προσώπου, με μνεία των εκκρεμοτήτων που υφίστανται για την ολοκλήρωση της εκκαθάρισης. Εμείς, αναλαμβάνοντας την ευθύνη της διακυβέρνησης, διερευνήσαμε τις αιτίες της καθυστέρησης στη διαδικασία της εκκαθάρισης για να ολοκληρωθεί επιτέλους αυτή η διαδικασία. Γι' αυτό και αναζητήσαμε το βέλτιστο πλαίσιο για να λειτουργήσει η διαδικασία εκκαθάρισης αποτελεσματικά και κυρίως να φτάσει στο τέλος της. Με τη νέα υπουργική απόφαση για την τοποθέτηση νέου εκκαθαριστή προσδιορίζονται με απόλυτη ακρίβεια οι βασικές ενότητες θεμάτων που θα πρέπει να αντιμετωπίσει η εκκαθάριση καθολικά και καθορίζονται οι ομάδες εργασίας που θα υποστηρίξουν λογιστικά, νομικά και με οποιονδήποτε άλλο τρόπο το έργο της συνολικά. Ο ορισμός του νέου εκκαθαριστή θα καλύψει το χαμένο έδαφος και θα επιταχύνει τις διαδικασίες ολοκλήρωσης του έργου της εκκαθάρισης, παρεμβαίνοντας δυναμικά όπου αυτό χρειάζεται και δίνοντας προτεραιότητα σε ζητήματα που αφορούν άμεσα τους πολίτες, όπως παραδείγματος χάριν η έκδοση βεβαιώσεων μη οφειλής αρδευτικών τελών, τηρουμένων των προϋποθέσεων που έχουν τεθεί. Σας ευχαριστώ.
Ευχαριστώ και τους δυο σας, και τον κύριο Υπουργό δηλαδή και τον κ. Μουλκιώτη. Και τώρα προχωράμε στην πρώτη με αριθμό 6146/4-5-2020 ερώτηση του κύκλου αναφορών - ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Υποδομών και Μεταφορών, με θέμα: «Διασφάλιση των δικαιωμάτων των επιβατών από ακυρωμένες λόγω κορωνοϊού πτήσεις». Θα απαντήσει ο Υφυπουργός Υποδομών και Μεταφορών κ. Ιωάννης Κεφαλογιάννης. Ορίστε, κύριε Ηγουμενίδη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, οφείλω να ομολογήσω ότι δεν περίμενα ότι θα φτάναμε σε επίκαιρη ερώτηση. Πίστευα, δηλαδή, ότι θα είχε απαντηθεί ήδη η ερώτηση που καταθέσαμε οι Βουλευτές του ΣΥΡΙΖΑ για το θέμα προστασίας των δικαιωμάτων των επιβατών, παράλληλα με την προστασία των αερομεταφορών και των δικαιωμάτων των εργαζομένων σε αυτές. Τέλος πάντων. Από την πρώτη στιγμή που προέκυψε το θέμα, φάνηκε ότι η Κυβέρνηση συντάσσεται ευθέως και αποκλειστικά με τη θέση των ιδιοκτητών των αερομεταφορών, χωρίς να λαμβάνεται υπ' όψιν το κοινοτικό δίκαιο για την προστασία των επιβατών. Μάλιστα, όχι μόνο αυτό, αλλά υπάρχουν και χιλιάδες επιβάτες που δεν επιθυμούν να πάρουν voucher και θέλουν επιστροφή των χρημάτων τους. Θα έλεγα ότι η χώρα μας με ευθύνη της Κυβέρνησής σας ενάντια στον κανονισμό της Ευρωπαϊκής Ένωσης συγκαταλέγεται ανάμεσα σε εκείνες τις χώρες που έσπευσαν να επιβάλλουν στους καταναλωτές το να δέχονται υποχρεωτικά και για μεγάλο χρονικό διάστημα κουπόνια αντί για επιστροφές των χρημάτων τους. Ωστόσο, ο κανονισμός 261/2004 διασφαλίζει πλήρως τα δικαιώματα των επιβατών σε περίπτωση ακύρωσης της πτήσης. Παρ' όλα αυτά, η Κυβέρνηση με την πράξη νομοθετικού περιεχομένου της 13ης Απριλίου θέσπισε οι απαιτήσεις επιστροφής του εισιτηρίου, εφόσον προβλέπονται από την ενωσιακή και εθνική νομοθεσία, για πτήσεις που ακυρώθηκαν ή θα ακυρωθούν το διάστημα από 25 Φεβρουαρίου έως 30 Σεπτεμβρίου να ικανοποιούνται μόνο με πιστωτικό σημείωμα ίσης αξίας με το εισιτήριο της ματαιωθείσας πτήσης και με ισχύ για δεκαοκτώ μήνες. Το Ενωσιακό Δίκαιο, δηλαδή, παραμερίστηκε πλήρως από την Κυβέρνηση, χωρίς καμμία βάση, για να επιβληθεί η γνωστή πολιτική των κουπονιών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Επιπλέον, θα έλεγα ότι η Κυβέρνησή σας συντάχθηκε από την πρώτη στιγμή με την κοινή δήλωση ορισμένων Υπουργών Μεταφορών της Ευρωπαϊκής Ένωσης που ζήτησαν αυτή την προσωρινή τροποποίηση του κανονισμού. Δεν ήταν μία κοινή δήλωση των Υπουργών Μεταφορών, αλλά μια συνάντηση ορισμένων Υπουργών έξω από τα όργανα της Ευρωπαϊκής Ένωσης, μία δήλωση που καταστρατηγούσε τα δικαιώματα των επιβατών προς όφελος των μεγάλων αεροπορικών εταιρειών. Και μάλιστα όχι μόνο αυτό, αλλά η ίδια η Επίτροπος Μεταφορών της Ευρωπαϊκής Ένωσης, η κ. Βαλεάν, αντέδρασε σ' αυτή τη δήλωση με την επισήμανση ότι οι εταιρείες θα πρέπει να επεξεργαστούν μέτρα και λύσεις, ώστε αφενός μεν τα κουπόνια να γίνουν περισσότερο ελκυστικά και αφετέρου να επιτρέπεται παράλληλα στους επιβάτες να ασκούν το νόμιμο δικαίωμα για λήψη αποζημίωσης. Θα ήθελα λοιπόν, κύριε Υπουργέ, να σας ρωτήσω τα εξής: Απασχόλησε την Κυβέρνηση ότι η ΠΝΠ που εκδόθηκε έρχεται σε αντιδιαστολή με τον κανονισμό της Ευρωπαϊκής Ένωσης; Για ποιον λόγο η χώρα μας συντάσσεται με τη θέση των δώδεκα κρατών μελών για υποχρεωτική έκδοση κουπονιών αντί για την επιστροφή χρημάτων; Γιατί αγνοείτε όσα σας επισημαίνει η Επίτροπος Μεταφορών της Ευρωπαϊκής Ένωσης; Τέλος, με ποιον τρόπο διασφαλίζονται πλήρως τα δικαιώματα των επιβατών, ώστε να μην ζημιωθούν από την ακύρωση προγραμματισμένων πτήσεων λόγω κορωνοϊού; Σας ευχαριστώ.
Ορίστε, κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, κατ' αρχάς να ξεκινήσουμε με την πρώτη αναφορά που κάνατε. Είναι θετικό το γεγονός ότι βρισκόμαστε ενώπιον της Εθνικής Αντιπροσωπείας και συζητάμε μια επίκαιρη ερώτηση, γιατί νομίζω ότι τουλάχιστον αυτή η Κυβέρνηση έχει δείξει δείγματα γραφής σεβασμού του Κοινοβουλίου σε αντίθεση με αυτό που βλέπαμε στο παρελθόν - έχετε πλέον και εσείς μια εμπειρία - όπου, δυστυχώς, απουσίαζαν οι Υπουργοί της Κυβέρνησης. Πάμε τώρα στην ουσία της υπόθεσης. Επιτρέψτε μου να επανέλθουμε λίγο στο κλίμα του Απριλίου, γιατί πρέπει να δούμε τα γεγονότα με τα μάτια κάποιου ο οποίος έβλεπε τα γεγονότα τότε και όχι μετά από τρεις μήνες. Είμαστε σε μία περίοδο αβεβαιότητας, όπου κυριαρχεί ο φόβος και η ανησυχία. Δεν ξέρουμε πότε τελειώνει όλη αυτή η διαδικασία. Κοινώς, βρισκόμαστε στο μέσον μιας πανδημίας, σε ένα πανευρωπαϊκό και παγκόσμιο lockdown, όπου κανείς δεν ήξερε τουλάχιστον τότε - αλλά ακόμα και τώρα υπάρχουν πάρα πολλές αμφιβολίες γενικότερα - πότε θα αρθεί όλη αυτή η διαδικασία. Τότε, λοιπόν, κύριε συνάδελφε, υπήρχε μία διχογνωμία στους κόλπους της Ευρωπαϊκής Ένωσης, κατά πόσο δηλαδή θα μπορούμε να πάμε σε πιστή εφαρμογή του κανονισμού 261/2004, δηλαδή για αποζημίωση όσον αφορά τους επιβάτες ή να πάμε στη λύση των voucher ή βεβαίως στην επιστροφή ποσού. Όλο αυτό, βεβαίως, δεν είχε να κάνει, όπως ίσως κακώς υπονοείτε, με το αν παίρνει κάποιος το μέρος είτε των αεροπορικών εταιρειών, είτε των επιβατών. Αντίθετα, θα έλεγα ότι είχε να κάνει ακριβώς με το πώς θα διασφαλιστούν με τον καλύτερο δυνατό τρόπο τα συμφέροντα των επιβατών και, κυρίως, των καταναλωτών. Αν θέλετε, με δύο λόγια μπορώ να σας αποτυπώσω το κλίμα που υπήρχε τότε στις συνεδριάσεις, στις τηλεδιασκέψεις και όχι τόσο πολύ στις εκ του σύνεγγυς επαφές, είτε σε επίπεδο Ευρωπαϊκής Ένωσης, είτε Υπουργείων. Τότε, αυτός ήταν ο προβληματισμός, κύριε συνάδελφε: Εφαρμόζω, δηλαδή, τον κανονισμό, όπως προβλέπεται μέχρι τώρα; Δηλαδή, στην ουσία αφήνω ένα ενδεχόμενο οι καταναλωτές να καταστήσουν πράγματι απαιτητή την επιστροφή των χρημάτων τους, με κίνδυνο όμως πράγματι πολλές από τις εταιρείες - και όχι μόνο οι αεροπορικές - να πτωχεύσουν με αποτέλεσμα εν τέλει και οι ίδιοι οι καταναλωτές να μην μπορούν να πάρουν τα χρήματά τους ή προσπαθώ σε μία έκτακτη κατάσταση, η οποία απαιτεί ενδεχομένως και μία έκτακτη διαχείριση και μία προσέγγιση, να δώσω μία έκτακτη λύση; Αυτό το οποίο αναφέρατε, πράγματι ακολουθήθηκε από πολλές ευρωπαϊκές χώρες και όχι μόνο από τη χώρα μας. Το λέτε και στην ερώτησή σας. Ακολουθήθηκε από δώδεκα ευρωπαϊκές χώρες, μεταξύ των οποίων το Βέλγιο, η Γαλλία, η Τσεχία, η Κύπρος, η Ολλανδία. Θέλω να πω ότι περίπου οι μισές χώρες της Ευρωπαϊκής Ένωσης και όχι μόνο η Ελλάδα ακολούθησαν αυτή τη λύση. Τι κάναμε, κύριε συνάδελφε; Στην ουσία νομοθετήσαμε ότι για το χρονικό διάστημα από 25 Φεβρουαρίου 2020 μέχρι την 30η Σεπτεμβρίου του 2020 οι όποιες απαιτήσεις επιστροφής του αντιτίμου των αεροπορικών εταιρειών λόγω της ματαίωσης των πτήσεων, ικανοποιούνται με την παροχή του voucher, δηλαδή ενός πιστωτικού σημειώματος ίσου με το αντίτιμο. Άρα διασφαλίζονται πλήρως τα δικαιώματα των καταναλωτών. Πόση διάρκεια έχει το voucher, κύριε συνάδελφε; Έχει διάρκεια δεκαοκτώ μηνών. Τι συμβαίνει μετά από αυτό; Αν ο επιβάτης, ο καταναλωτής, δεν θέλει να κάνει χρήση του voucher μέσα σε αυτούς τους δεκαοκτώ μήνες, τότε παίρνει πίσω τα χρήματά του. Άρα με αυτόν τον τρόπο νομίζω ότι αντιλαμβάνεστε ότι διασφαλίζονται πλήρως τα δικαιώματα. Μάλιστα, αυτό το τελευταίο σκοπίμως ίσως αποκρύπτεται πολλές φορές και από τις δημόσιες τοποθετήσεις σας. Επομένως, δεν χάνονται κάποια χρήματα. Δεν είναι, λοιπόν, αυτή η διαδικασία για να ευνοήσουμε ενδεχομένως τις αεροπορικές εταιρείες έναντι των καταναλωτών. Έχουν διασφαλιστεί πλήρως αυτά τα δικαιώματα. Επαναλαμβάνω - και θα το πω και στη δευτερολογία μου, για να μην κάνω κατάχρηση του χρόνου - ότι αυτός ο τρόπος θεωρούμε ότι ήταν η βέλτιστη λύση με βάση και τις έκτακτες συνθήκες επί κορωνοϊού. Ευχαριστώ πολύ.
Ορίστε, κύριε Ηγουμενίδη, έχετε τον λόγο για τρία λεπτά.
Ευχαριστώ, κύριε Πρόεδρε. Βεβαίως και είναι θετικό το ότι γίνεται η συζήτηση. Δεν το συζητώ. Το θεωρώ θετικό. Θεωρώ αρνητικό - κι έτσι το στηλίτευσα - το ότι κάναμε την ερώτηση, την οποία δεν απάντησε το Υπουργείο σας για ένα διάστημα και με αυτή την έννοια φτάνουμε στην επίκαιρη και όχι στην πιο έγκαιρη απάντηση από την πλευρά του Υπουργείου. Τώρα, ως προς τον σεβασμό του Κοινοβουλίου από την Κυβέρνησή σας, αν το ανοίξουμε αυτό το θέμα, μάλλον θα ξεφύγουμε από το θέμα για το οποίο ρώτησα και προτιμώ να μην προχωρήσω περισσότερο. Κοιτάξτε, ακόμα και έτσι όπως το είπατε, υπάρχουν διάφορες καταστάσεις. Η Ευρωπαϊκή Ένωση προχώρησε σε σύσταση να υπάρχει εναλλακτικά η δυνατότητα επιστροφής χρημάτων με κουπόνια και μόνο εφόσον συναινεί ο επιβάτης. Δεν είναι, δηλαδή, μόνο μετά την παρέλευση του δεκαοκταμήνου. Υπάρχουν κι άλλες περιπτώσεις και νωρίτερα που ο επιβάτης μπορεί να θέλει τα χρήματά του πίσω. Δεν αντιλαμβάνομαι γιατί να μένει μόνος, εξαπατημένος ή ανυπεράσπιστος. Επίσης στην ίδια τη σύσταση της Ευρωπαϊκής Ένωσης προτείνεται ή συστήνεται - αν το θέλετε ορθότερα - να εξετάσουν οι διοργανωτές το ενδεχόμενο να καταστήσουν τα κουπόνια εξοφλητέα σε χρονική στιγμή προγενέστερη ακόμα και δώδεκα μηνών από την έκδοση του σχετικού κουπονιού. Και βέβαια, σε κάθε περίπτωση, διατηρεί ο επιβάτης το δικαίωμα επιστροφής των χρημάτων. Θα καταθέσω στα Πρακτικά ένα δημοσίευμα με ημερομηνία 25-5-2020 της «Εφημερίδας των Συντακτών», μιας έγκριτης εφημερίδας, από έναν έγκριτο δημοσιογράφο που αναφέρει περιπτώσεις επιβατών. Υπάρχει επιβάτης - είναι στο κείμενο που θα σας καταθέσω στα Πρακτικά - που στις 8 Μαΐου έκλεισε εισιτήριο για Τσεχία στις 6 Ιουνίου και στις 18 Μαΐου έλαβε μήνυμα ότι η πτήση ακυρώνεται. Δεν συζητάω ότι δεν γίνεται νύξη για οποιουδήποτε είδους αποζημίωση έτσι ή αλλιώς. Η ουσία είναι ότι ο συγκεκριμένος επιβάτης ήθελε στις 6 Ιουνίου να βρίσκεται στην Τσεχία. Δεν τον ενδιαφέρει τίποτε άλλο. Δεν θέλει να βρεθεί στις 7 Ιουνίου ούτε στο επόμενο δεκαοκτάμηνο. Γιατί αυτός δεν παίρνει τα χρήματά του τώρα πίσω; Γιατί αυτός πραγματικά αφήνεται μόνος, ανυπεράσπιστος απέναντι σε όλες τις μεθοδεύσεις της πλειοψηφίας - δεν είναι σίγουρα όλες οι εταιρείες που αρνούνται καλυμμένες πίσω από διάφορα παραθυράκια και διατάξεις να επιστρέψουν τα χρήματα των επιβατών - των αεροπορικών εταιρειών; Εγώ δέχομαι, κύριε Υπουργέ, ότι όντως δεν είναι κάτι σταθερό, ότι η κατάσταση που ζούμε δεν είναι η ομαλότητα, δεν είναι η κανονικότητα, ότι είναι μία επείγουσα κατάσταση και σίγουρα πρέπει κανείς να σκεφτεί και τις αερομεταφορές και τους εργαζόμενους σε αυτές. Πιστεύω ότι παράλληλα, όμως, πρέπει να σκεφτείτε τους ταξιδιώτες και τους επιβάτες. Και πρέπει να σκεφτείτε τους επιβάτες που δεν θέλουν να πάρουν voucher, που δεν θέλουν να αναβάλουν το ταξίδι τους ή που δεν σηκώνει αναβολή το ταξίδι τους και οι οποίοι επομένως έχουν δικαίωμα - και οφείλουμε να σεβαστούμε το δικαίωμά τους - να ζητήσουν τα χρήματά τους πίσω. Με βάση αυτό πιστεύω ότι το κράτος και η πολιτεία οφείλει να τους προστατεύσει. Επαναφέρω λοιπόν δύο ερωτήσεις: Πρώτον, επιμένει κατ' αρχάς η Κυβέρνηση επιμένει στην αλλαγή του κανονισμού της Ευρωπαϊκής Ένωσης; Δεύτερον, πώς προστατεύει το κράτος τον επιβάτη που δεν θέλει κουπόνια, αλλά επιστροφή των χρημάτων του; Τρίτον, πώς αντιδρά το κράτος όταν οι εταιρείες επιβάλλουν στους πολίτες άλλες ημερομηνίες, άλλες πτήσεις, χωρίς αποζημιώσεις και χωρίς επιστροφή χρημάτων; Ποιος μηχανισμός ενεργοποιείται ή ενεργοποιήθηκε ήδη από σας για την προστασία των επιβατών; Πώς τελικά προστατεύεται ο επιβάτης και κατ' επέκταση η ίδια η αξιοπιστία των αερομεταφορών. Ευχαριστώ.
Ευχαριστώ κύριε Ηγουμενίδη. Κύριε Υπουργέ, έχετε τον λόγο.
Κύριε συνάδελφε, θα σας το επισημάνω για άλλη μία φορά ότι με την πράξη νομοθετικού περιεχομένου και συγκεκριμένα με το άρθρο 61 διασφαλίζονται πλήρως τα δικαιώματα των επιβατών και των καταναλωτών και φαίνεται ότι δυστυχώς κάποιοι δεν αντιλαμβάνονται - θα το πω για άλλη μία φορά - ότι με την πάροδο των δεκαοκτώ μηνών, εφόσον κάποιος δεν θέλει να χρησιμοποιήσει το voucher του επιστρέφονται τα χρήματα. Δεν υπάρχει δηλαδή καταναλωτής που θα έχει κλείσει το εισιτήριό του και δεν θα πάρει χρήματα πίσω στην περίπτωση που δεν θέλει να κάνει χρήση αυτού του δικαιώματος εντός δεκαοκτώ μηνών, επειδή στην ουσία, όπως ορθώς είπατε, η επιτροπή ζητά να εφαρμοστεί ο σχετικός κανονισμός και δίνει τη δυνατότητα για άμεση επιστροφή χρημάτων. Χαίρομαι, όμως, που κάνατε αναφορά στη σύσταση. Εγώ θα την καταθέσω και στα Πρακτικά, γιατί νομίζω ότι, αν κάποιος διαβάσει το πλήρες κείμενο της σύμβασης, θα δει ότι στην ουσία προχωρήσαμε με βάση και τις συστάσεις της ίδιας της Ευρωπαϊκής Επιτροπής η οποία στην παράγραφο 21- θα το διαβάσω επί λέξει - λέει το εξής: «Οι οργανώσεις καταναλωτών και επιβατών σε ενωσιακό και εθνικό επίπεδο θα πρέπει να ενθαρρύνουν τους ταξιδιώτες και τους επιβάτες να δέχονται, αντί επιστροφής χρημάτων, κουπόνια τα οποία παρουσιάζουν τα χαρακτηριστικά που περιγράφονται στην παρούσα σύσταση και τυγχάνουν προστασίας έναντι της αφερεγγυότητας.». Γιατί πιστεύετε, λοιπόν, κύριε συνάδελφε, ότι η Ευρωπαϊκή Επιτροπή προχώρησε σε αυτή τη σύσταση; Νομίζετε ότι δεν την ενδιαφέρουν τα δικαιώματα των καταναλωτών ή των επιβατών; Τουναντίον. Με δεδομένη την οικονομική κατάσταση, με τον τρόπο αυτό, σε μία ενδεχόμενη κατάρρευση των αεροπορικών εταιρειών από πού νομίζετε ότι θα ζητούσαν χρήματα, επιστροφές και αποζημιώσεις όλοι αυτοί οι καταναλωτές; Επιπλέον, δεν νομίζετε ότι με αυτόν τον τρόπο στην περίπτωση που κατέρρεε μία αεροπορική εταιρεία είτε στην Ελλάδα είτε στην Ευρώπη - εγώ θα σας πω, στην Ελλάδα ενδεχομένως - δεν θα έχανε το κράτος ασφαλιστικές εισφορές; Δεν θα έχαναν άνθρωποι τις δουλειές τους; Στην ουσία οι ίδιοι οι καταναλωτές δεν θα έχαναν τα δικαιώματά τους; Σας ενημερώνω, κύριε συνάδελφε, ότι ο κλάδος των αερομεταφορών στην Ελλάδα - και δεν είναι μόνο η αεροπορική εταιρεία - απασχολεί έντεκα χιλιάδες εργαζόμενους. Νομίζω ότι τουλάχιστον μπορούμε να συμφωνήσουμε ότι μία πράγματι φιλοεργατική πολιτική είναι, μεταξύ άλλων, να είναι και οι επιχειρήσεις σε λειτουργία. Αν πηγαίναμε μονοδιάστατα σε μια συγκεκριμένη λύση, θα βάζαμε σε κίνδυνο αυτό το θέμα και νομίζω κανείς δεν θα ήθελε αυτό το πράγμα. Άρα, για να το συνοψίσω - θα το πω για άλλη μία φορά και ας γίνω κουραστικός - , κανείς δεν χάνει τα χρήματά του. Μπορεί να κάνει χρήση του voucher εντός δεκαοκτώ μηνών και αν δεν θέλει να κάνει χρήση αυτού του δικαιώματος, μπορεί να πάρει τα χρήματά του πίσω. Με τον τρόπο αυτόν βεβαίως διασφαλίζεται, στο μέτρο του δυνατού, ότι και οι αεροπορικές εταιρείες και γενικότερα, οι εταιρείες του χώρου μπορούν να έχουν και μια βιωσιμότητα και τουλάχιστον μπορούμε, νομίζω, να συμφωνήσουμε ότι αυτή ήταν η βέλτιστη λύση με βάση τις έκτακτες ανάγκες και συνθήκες που επικράτησαν το προηγούμενο διάστημα. Κι εύχομαι να λήξει αυτό το χρονικό διάστημα, ακριβώς για να μην συνεχίζουμε να νομοθετούμε, αν θέλετε, τις έκτακτες αυτές λύσεις. Ευχαριστώ πολύ.
Ευχαριστώ, κύριε Ηγουμενίδη και κύριε Υπουργέ. Ολοκληρώθηκε η συζήτηση των επικαίρων ερωτήσεων. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.15΄ λύεται η συνεδρίαση για τη Δευτέρα 29 Ιουνίου 2020 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.